John 5
Be'sada Noso Ohuno Gahevela Gamene Ha'nalo' Inite' Gize Do Minive Ma Izesu' Holiseku' Do Lamine' O-dine' Gamazi1 Neloti' alinge' nene Zuda velite holise' mini noso' nite' naa' ani' gamene ma alitavo Izesu' nene Zelusalemi numuda vine'. 2 Ido' Zelusalemi numuno ebeku' sipisipi dizaa' ani' gateni'mi gahevela nene noso ohuno ma minine' nene gulive Zuda veti gamazi'ninguti' Be'sada ve laa' nave. A'mida nene gehenidunu' azibe faefu a'mine noso ohuno nene di vodo vodo i-di gizikavo minine' ve. 3 A'mine azibe numungu' nene inite' gizi dani' aleve muki', ve'ine likive, ido' gize'ine a'ningu' gebili di minave ne'mine nene muki' vai' minani' ve. ▼
▼ A'mine goholo 4 nene ganakuti' gizani' bukuu' minesa'mine' nenako Zohane' gizamine' noloseive lo nemu' nene a'mine gamazi nene maki hela hela molo olusoku' gizune' ve. Ne neiha gozopo' aka'mila gizani' buku linge mau' nene a'mine siki aleve nene nanitekumu' minaa' ahe nemu' li ngolo' lilisa Zohane' gizine' gamazilo' nene imine' mili goholo 4 nene gizikani' ve.[ 4 Ingine a'mine noso ohunou' nene O'moso'mi angelo've mali'mo gamenelo' gamenelo' lemo ogo noso nene do mo'mongo' o-davo a'mingu' gomu' limive nene gize dani' inite've osu' lo-davo lamine' gelaa' ine' nenako nemu' nene gizebo igi ingi minaa' ani' ve.] 5 Engikuti' ve ma ongo minine' nene kilisimasi teoti eiti (38) ne'mine inite' gize do minine' ve. 6 Ne'mino neivo Izesu' aza ningo gamene ha'nalo' inite' gize do minine' nemukisi nene ningo gelo ti' lo longo' o-dine': Gaza nene lamine' olove lo gele nabe. 7 Ne'mine lavo inite' gize dave aza ti' lo line': Ve melo, angelo' ne'mo noso do mo'mongo' neivo a'mingu' lemo lamine' olongumu' nele'mizi limilizave nene ma nizamavo ne'mo neni' nene zou zou lo nouvosa ve ma gomu' vive ne'movo' nene lamine' oga' neive. 8 Ne'mine lavo Izesu' ti' lo lo-imine': Otezo. Oto aviliseka do geho aka vozo. 9 Ne'mine lo-davo a'mine ve nene a'mido' lite' lo lamine' ogosa avilise've nene do otosa aka vine' ve.
A'mine gameneu' nene holise' gamene minine' ve. 10 Nemu' nene Zuda ve nete a'mine lamine' ive nene ti' li li-dani': Idise nene holise' gamene neine' nenako gaza aviliseka do novaine' ne'mo nene lou' gamazite ma nene avuto' nane. 11 Ne'mine lani'za aza do velepe' izo ti' lo lo-ngimine': Neni' do lamine' o-nidive asi've ne'mo aviliseka do oto vozo lo-nedavosa nene ne'mine nouve line'. 12 Ne'mine lavo ingine ti' li longo' i-dani': Gaza aviliseka do oto vozo lo-gidive nene zaho ma neve. 13 Ne'mine li longo' i-dani'za Izesu' nene a'mida evene' mulise minangu' nene gopo ogavo lamine' gilive aza nene evene' ne'mo do lamine' o-nidine' ve lo ma ningo gelamine' ve. 14 Ne'mine ogosa a'mine ve nene alinge' mono' numuno nabau' neivo Izesu' ningo ti' lo lo-dine': Ningezo. Gaza nene mo lamine' ogange. Gomu' goloso ogo minaine' nene ivile' ivosa goloso gehepeve ogalinge. Gaza nene lihimeka hulo gohi damozo. 15 Ne'mine lo-davosa a'mine ve aza vo Zuda ve nene ti' lo lo-ngimine': A'mine do lamine' o-nidive ma nene Izesu' do lamine' o-nedani' neive lo lo-ngimine' ve. 16 Ido' Izesu' holise' gameneu' ne'mine gono daa' ine' nemu' Zuda veti ve naba'ine nete api' igi elemi biluva' i-dani' ve. 17 Ne'mine ikevo Izesu' aza do velepe' izo ti' lo lo-ngimine': Me'neho gono do'mo do'mo ogo neine' nene idisesi ha do neivo nazasi nene a'mine'mine ogo gono do'mo novuve. 18 Ne'mine lavo Zuda veti ve naba'ine nete Izesu'ni bililiza akamu' nene gohi amuzo goloso milisa vise' igi minani'. Ido' ne'mine ani' nene nanitekumu' ve. Ingine holisekumu' lou' milani' nene Izesu' avuto' ogave li neemukovo' nene bililiza akamu' vise' igi minani' nevoba asi've Izesu' ne'mo O'moso nene neni' me'neho gehepeve ve line' ne'mo nene ei' Izesu' nene O'mososi do lisihe' ogosa lave liisa nemukisi nene bililisa gohi nabisa amuzo milave.
Izesu' Aza Melehi Amuzo Do Minine' Nemu' Lo Soto' Ine' Gamazi19 Ne'mine navo nemu' nene Izesu' aza a'mido' do velepe' izo ti' lo lo-ngimine': Naza lamineto' ti' lo nolo-lingimuve: Me'neho aza nanite' nanite' ogo molo ilihe gipele nazasi nene a'mine'minevo' ogo, ogo molo minelesuvonako nemu' nene naza lu'nelo' do molo inite' hamokisi ngelo ma amolosuve. Asi me'neho ogo molo neine' initekovo' nene ogo molo oga' nouve. 20 Ido' gamazi mene noluvoni' nene neemu' noluve. Me'neho aza gipele neni' nene lulo neme neine' nenako nemu' nene aza ogo molo oga' neine' inite' muki' nene nelebize osu' laa' neive. Ido' ne'mine oga' neine' nenako nemu' nene lingine upuho' igi golize lilizave lo idise ogo molo nouvoni' inite' mene ivile' ivosa atoli'mine suno naba goloso nelebizavo olosuve. 21 Ee, me'neho aza evene' hilave nene ve'ine gizi minilizave lo do ote-ngedaa' neine' ne'mino gipele nazasi nene a'mine'mine ogo neni' ga'ne giluvoni' aleve mukikumu' nene gohi minivi' alivi' igi minilizave lokuvo gohi minivi' alivi' igi minaa' nani' ma neive. 22 Ido' naza ne'mine olosuve lo noluvoni' nene nanitekumu' ve. Me'neho aza neve evene' monovo'inemu' ize' molo goni' ma o-ngedesa'mo a'mine ne'mine gono muki' nene gipele neni' a'neu' molo neive. 23 Aza ne'mine ine' nene evene' muki' ingine me'nehine opo'ni li di naba i-daa' naani' ne'mine igi gipele neni' nene nopo'ni li di naba i-nidilizave losa ne'mine ine' ve. Ido' gipele neni' nopo'ni li di naba i-nidamilizave nene nimiselive me'nehine nene opo'ni li di naba i-disa'mave. 24 Naza mo lamineto' ti' lo nolo-lingimuve: Ve ma ingine neni' gamazi'nelo' gili di mini nimiselivemu' gili ele'vole' i-di minilizave nene minevo' minevo' minaa' ngemeni dameni nene mo di ti' ikeve. A'mine ve ingine nene gonito' vi otami asi lu'ine hele vivo minadoti' nene upuho' igi ve'ine gizikeve. 25 Ee, naza mo lamineto' ti' lo nolo-lingimuve: Gamene ma naani' nene evene' mo lu'ine helavo nizave netesi O'moso'mi gipele neni' no'ne nene gililisave. A'mine gamene nene mo idisesi ogave. Ne'mine oganako no'ne gililizave muki' nene ve'ine gizilisave. 26 Ne'mine noluvoni' nene nanitekumu' ve. Me'nehi minevo' alevo've nene malati' damiha asi've nene minevo' alevo' ogali'mi izeleho gehepeve ma ne neive. Ido' a'mine'mine ogo me'neho lavosa gipele nazasi nene ei' ne'mine mino minevo' alevo' ne'mi izeleho gehepeve nouve. 27 Ido' naza nene O'mosolati' evene' gihile nouvonako nemu' nene naza evene' goni'ine gelaa' gono nene daline lo amuzo nemavo nouve. 28 Lingine gamazi memu' nene gatine gopo gilamilo. Gamene ma aliteleseive. A'mingu' nene mati matiu' minave muki' nene neni' gamazi loloni' no'ne nene gili 29 a'minguti' heta alisave. Ingine monovo lamine' igi mili minave nene otisa minevo' minevo' igi minilisaha monovo goloso igi mili minave ingine nene otisa gonito' otikevo naza lokuvo mulumo gono dalisave. 30 Ido' ne'mine oloni' nene neni' lu'nelo' do molo inite' hamokisi ngelo ma amolosuve. Asi me'neho lidokovo' nene gelo e'meto goni' gelo ize' molaa' nouve. Ido' neni' lu'nelo' do molo e'metamo nimiselive'mi lulolo' do molo e'meto goni' gelo ize' molaa' nouvoni' nene mo lisihe' gehepeve o minaa' neive.
Izesu' Ei' Monovomu' Asi've Lo Soto' Iline' Nene Soza Nolihe Li Gililisaanako Ato' Nitelitesi Evenelitesi Li Soto' Ani' Nene Mo Lamine' Likeve Li Gililizado' Minine'za Mo Gilamangumu' Line' Gamazi31 Naza neni' monovomu' na'nise'nelati' ma lo soto' soto' ogo mineloni' nene lingine soza nolihe lamine' nolive. Laza gelamune li gili minilisave. 32 Ido' nenikumu' lo soto' soto' oga' ive nene ma neinako naza eikumu' giluvo nenikumu' lo soto' soto' neine' nene mo lamineto' laa' neive losa gele nouve. 33 Lingine mono' noso holo-ngedaa' ive Zohane' neida evene' ma vi longo' i-dilizave li ngimiselikevo aza neni' monovo'ne lo soto' ogo gamazi gihilevo' lo-lengemavo nigilani' ma neive. 34 Nenikumu' nene Zohane' ne'mine line'za naza nene me misubou' ve malite nenikumu' li soto' ilizangumu' ve lo engita ma gele medelesa'muvoni'za Zohane' line' gamazimu' noluvoni' nene lingine a'mine gamazi gili ele'vole' ikevosa O'moso'mo do lungu' izelive losa noluve. 35 Zohane' aza nene lamu ma lo lamine' o mino hize labana' elo minaa' neine' ne'mine mino hize labana' elo gamazi loka' loka' neivo a'minemu' lingine gilavo lamine' ogavo gamene li'nibemu' longolize izi minani' ma neive. 36 Ne neiha Zohane' neni' monovo'ne lo soto' ine' nene ivile' ivosa neni' monovo'ne lo soto' ogo lengelebizaa' neine' inite' gohi ma neive. A'mine nene me'neho aza ne'mine gono do'mo vo do peleline lo-nidido' nene ato ato' suno do soto' ogo gono do'mo vo minaa' nouvoni' ne'mo nene neni' monovo do soto' ogo lengelebize neivo ne'mo nene me'neho O'moso ne'mo nimiselani' neive li ningi gililizado' o neive. 37 Ido' a'mine nimiselive me'neho aza nesi neni' monovo'ne nene lo soto' ogani' neiha lingine ei' nolo nene mo keke' gilami ei' oko'nolo' nesi nene ma ningamave. 38 Ido' lingine O'moso'mo imiselive nenikumu' gili ele'vole' amani' ne'mo O'moso'mi gamazi lengi' lutingu' minamine' nene do soto' ogo lelebizave. 39 Ido' lingine mono' godolouti' gamazi ne'mo nene minevo' minevo' lengemeni dameni dalizani' aka nene do soto' o-ledelihe li a'mingu' amuzo mili vise' igi minaa' nave. A'mine mono' gamazi nene nenikumu' lo soto' oga' neiha 40 nenita minevo' minevo' lengemeni dameni dalone li alisa gilisa'mave.
41 Guve'ne vilingumu' ve lo naza evene' di naba i-nidilizave lo lu'ningu' hizesa'muvoni'za 42 lengi' monovotine nene mo gele nouve. Lutine nene O'moso imisa'mave. 43 Naza nene me'neho lavo ezelo' medelosa uvoni'za lingine gili nimisa'maha ve ma ingine me'neho lamivo angise'ine engito' medeli mini alizani' nene lingine a'mine ve gili ngimilisave. 44 Lingine nene ge do naba o-nede ne do naba o-gede li minilisa lanite' gili mini iga' naha O'moso ei' hamo' minive ne'mo do naba o-lengedeline' akalo' nene e'metilisa gilisa'mani' nenako nemu' nene lingine ezemu' nadisa gili ele'vole' ilizave. 45 Nenikumu' nene melehida goni' o-ledeleseive li gilamilo. Lengi' goni' o-lengedelive nene ezemu' hize ele' o-ledelive li gili ele'vole' ave Mose' nene goni' o-lengedeleseive. 46 Ido' mene noluvoni' nene nanitekumu' ve. Mose' aza nenikumu' gizine' nenako ei' gizine' gamazi nene ma gili ele'vole' adiniko nenikumukisi gili ele'vole' adine. 47 Gili ele'vole' adine'za ei' gizine' gamazi nene gili ele'vole' amadi'mo nene neni' gamazi'ne nene nadisa gili ele'vole' ilizave. nGeli ma gili ele'vole' amilisave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Galatians 41 Ido' luvoni' initeli'mi monovo nene do guno ogo gohi ma lolosuze. Gililo. Monovo ne'mino ma neive: Evene' naba'mi gipele ma naba o'mo vo lodive ogo melehidati' inite' ma do a'mine inite' mukito' nene ha gizebo ogo mineleseiha olihe naba ogo lodive amine' gameneu' nene ne'mine amo haza goboni ve minave nene ngivile' amo 2 ha meleho molo-dine' gamenemu' nene gizebo ogo mino meleho ne'mo ezelokisi ido' heneni'velokisi gizebo ilizave lo evene' ngele'mize molado' nene gelekele' ogovo' mineleseive. 3 Ido' evene' laza a'mine'mine ogo gelekele' ogo minune' ve. Gomu' nene olihe monoku' lodive amunivo a'mine gamenela nene me misubou' veti mono' ato ato' gihile've nomine' monoto' gelekele' ogo minune' ve. 4 Ne'mino nonivo gamene lamine' nene soto' ogavo O'moso'mo leli' nene do ti' ogavo izipahala zuho mineloningumu' ve lo ei' gipele nene Mose' lou' gamazilo' gelekele' ogo minunive nene a'mine Mose' lou' gamazi'mi gesi minguti' do heta o-ledelive lo O'moso'mo imiselavo venetati' soto' ogo Mose' lou' gamazilo' gelekele' ogo minosa ei' oko'no hulo meni hizo do lu' izidoti' nene amuzo do O'moso'mi izipahala gihile none. 6 Ido' izipahala minuningumu' ve lo O'moso ei' gipele'mi Sikalahu've nene imiselavo lelita ogo mino lute do otavo O'mosomu' nene ahono ido' meteho ve laa' noune. 7 Nemu' nene gaza goboni ve ido' gelekele' ve ne'mine gohi ma minamo asi O'moso'mi izipahala ne nane. Ido' mo izipahala lolo' ogo nane' nenako O'moso'mo nasahili' o-gedavo gazasi nene eze zuhomu' salani molo-ngidine' initekuti' dalinive lolo' ogane.
8 Mo lamineto' gomu' lingine heta ato' ve mini O'mosomu' gilamani' gameneu' nene soza inite' O'moso gihile lamine' minamado' nene gelekele' igi minaa' ani'za 9 idi'ne nene O'mosomu' mo ningi gilikeve. Ne neiha naza nene O'moso'mo lengi' nene ningo gele neive nizave lo loloni' nene mo lamine' akauti' lolosuve. Ee, O'mosomu' lingine mo ningi gili nizani' nenako lingine gohi velepe' izi vi amuzo've nomine' mono' mino ido' lengele'mize lamine' ilido' minamo gihile'vesi nomine' mono' atoku' vi hili a'mido' gohi gelekele' olone li nanimu' nigilave. 10 Ne'mine niigi lingine ne'mine olonidi'mo O'moso'mo do lu' izelihe li ladani gatine gili gamene ato atoto' holise' gamenelo' nehe ike'ni gosoho' lomine' gamenelo' nehe kilisimasi gosoho' ma soto' ilidope a'mine monokumu' nene gilisa holise' minaa' nave. 11 Naza lengita mono' gono duvoni' nene vo haza ilihe lo lengikumu' geni nebelavo nehelele izaa' neive.
12 Neze zuhokizo, lingine gomu' Mose' lou' gamazi'mi gesi mingu' minami heta minani' ma'mino nazasi minelesa a'mine lou' gamazi'mi gesi mingu' minuvonguti' nene leme heta ogo nouve. Nemu' nene lingine naza leme heta ogo nouvoni' ne'mine igi minilizangisi lingine Mose' lou' gamazi'mi gesi mingu' vilisa minanguti' nene tine' mili heta limi alizave lo agae losa nolo-lingiduve. Lengita vo nouvo lingine di goloso ma i-nidamani' ma neive. 13 Gana' Kilisito'nimu' gamazi lamine' lo soto' ogo lo-lingimuvoni' nene naza inite' gize doo gilizevo ogo mino ebe' mala vamoloni' ogavosa nemu' lengita ogo mino Kilisito'nimu' lo-lingimuvoni' nene lingine mo gili nizave. 14 Ido' naza lengita inite' gize do gilizevo ogo minuvongumu' nene lingine ge'nebe goloso igi na'na' i-nidi minani'za nenikumu' gosele' lengebelamivo vasa izi-nidami O'moso'mi angelope Izesu' Kilisitope ne'mine ve ngele'mize lamine' goloso ilizani' ma'minisa neni' nele'mize lamine' goloso ani' ve. 15 Ne'mine i-nidani' nenako nenikumu' longolize izi minani' nene idise osu' lahe. Ee, a'mine gameneu' nene lingine neni' ve'ne di lamine' i-nidilisa lengi' vetine nene ha kuluhizilizado' o minidiniko lingine a'mine vetine nene ha kuluhizi nimadine. Ido' nimadiniko na'nise'ne gele lamine' ogo ha lo soto' olonako lingine lamine' nenikumu' longolize izi minani' nene mo gele lamine' o nouve. 16 Ido' gotine izamo gamazi nene laminetokovo' lo-lengemaa' nouvodi'mo nenikumu' nene lovo o lemaa' ive lolo' ogave li gilani' gelave. 17 Mose' lou' gamazi'mi gesi mingu' lengele'mizi nimilave ingine nene lengi' di naba i-lingidaa' nani'za nene lengi' lengele'mize lamine' ilido' nomive. Ingine lengi' di naba i-lingidaa' nani' nene nenito' ido' neni' gamazi'nelokisi gi'mizi minilizani' akatine nene hizi tili-lingidikevo lingine nene engi' di naba i-ngidi minilizave li lengi' di naba i-lingidi gotine izaa' nave. 18 Ido' evene' do naba o-ngedaa' nene go'ine izami laminetokovo' di naba i-ngidilizani' nene monovo lamine' ve. Ido' neni' di naba i-nidili ma naza lengita nouvosavo' nene di naba i-nidami mo gamene gamene ne'mine ilizani' nene mo lamine' o neive. 19 Izipaha'ne mate, olihe Kilisito'nimu' gili ele'vole' amavo lengikumu' mulumo naba gelo minuvoni' ma'mino naza gohi nogiluve. Vene' izipaha'ine soto' olosa neivo mulumo naba gilaa' nani' ne'mino lengikumu' nene Kilisito' emeni damenisi soto' ilizanako lo gelo mulumo naba nogiluve. 20 Lengikumu' nene naza nadi' ilizave lo gopo ga'ne gelo lengita lite' lo vo hetelo gamazi lo-lengemaa' uvoni' monovo'ne nene ma do ato' ogo neni' ve'neuti' gehepeve lo-lengemeloho lo gelaa' nouve.
Mose' Lou' Gamazi'mi Gesi Mingu' Vi Hilave Nene Goboni Aleve Ne'mine Nizave Ido' Kilisito' Evenele Laza Nene Goboni Aleve Ne'mine Minamune Lo Paulo' Aza Aneza Gamazi Sala'nidokisi Hagala'nidokisi Lo Molo Lo-ngimine'21 Lingine Mose' lou' gamazi'mi gesi mingu' mino a'mido' gelekele' ogo minelone li laa' nave lingine a'mine lou' gamazi gizikani' buku mau' gizi nizani' gamazi ma nene lingine mo gilaa' nani' nehe. Olo. 22 A'mine bukuu' nene Abalahamu' gipele gidingumu' gizi nizani' gamazi mamu' noluve. Abalahamu' aza gipele seta' gidine' ve li gizi nizani' ve. A'mine gipele setakuti' ma nene elenaho Sala' ne'mi goboni alu've Hagalangu' gedo ma nene goboni alu minamine' ei' elenaho Salangu' gidine' ve. 23 Goboni aluu' gidive Isimaele' aza nene evene' muki' leli' soto' oga' noune' monovolo' ogo haza soto' ine'za goboni alu minamine' vene' Salangu' gidive Isaka' aza nene O'moso'mo Abalahamu'ni lo huko-dine' gamazi nene do gihile izelingumu' soto' ine' ve. 24 A'mine gamazilo' nene aneza gamazi ma lo-lengemelove: A'mine vene' sita' nene O'moso'mo gamazi sita' ato ato' lo huko lido' nene lo molo noluve. Ma nene Sinae gololoti' lou' gamazilo' gelekele' igi mini goboni aleve minilizave lo lo huko-ngidine' ve. A'mine lo huko-ngidine' gamazi nene goboni alu Hagala'nido' lo molo noluve. 25 Ido' Mose' aza Sinae gololo' vo O'moso'mo lou' gamazi lo huko line' nene do soto' ine' nenako a'mine Sinae golo Hagala' a'vopilemo' zuholite di minani' misubo Alabiau' minine' nene Mose' lou' gamazilo' gelekele' igi a'mine'mi goboni ve minani' aleve neti ize'nibo ne'mino mino goboni alu Hagala' ne'mine minine' ve. Ne neiha idisesi neine' Zelusalemi numuno ebe' nene a'mine Mose' lou' gamazilo' e'meti di minani' aleve neti goto' ebe'ine mino ize'nibo ne'minosa minine' nenako nemu' nene Sinae gololo' medelo Hagala' ne'mine minine' gelave. Ido' nene nanitekumu' ve. A'mine Zelusalemi ebekuti' aleve nesi ido' a'mingu' minine' monovolo' igi mili mini'mi vi minave muki' ingine nesi nene Mose' lou' gamazilo' gelekele' igi a'mine'mi goboni ve minani' nenako ingine nene a'mine goboni alu Hagala' ne'mine mini goboni vevo' nizave losa noluve. 26 Ne neiha Okulumoku' hozi minine' Zelusalemi numuno ebe' gosoho' nene goboni alu minamine' vene' Sala'nido' nene lo molo noluve. Aza nene Mose' lou' gamazi'mi goboni ve minamunive leli' goto' ebete mino izeteho ne'mine nene neive. 27 Ido' Okulumoku' minine' Zelusalemi numuno ebe' gosoho' nene Izesu' zuho leli' goto' ebete mino izeteho ne'mino neive luvoni' nemu' nene a'mine luvodo' vo daline' gamazi nene izipahala leli' soto' oloningumu' mono' godolou' ti' li gizi nizani' nenako nemu' nene mo lamineto' lokuvoni' neive lo gelelesune:
Zelusalemi numuno ebe' gaza mulumo gelo izipe gedamanivo izipaha nizamavo
gohuno vene' ne'mino minaine'za nemu' gelamo golize izo minezo.
Ee, gaza vangaho O'moso aza hulo-gedavo izipe gedamo minaine' giline'za
alinge' nene gomu' minine' Zelusalemi litehe nene vanahosi mino
izipahala vaikisi minine' nene ivile' ogo izipaha vai' goloso gedelesane.
Nemu' nene gaza ou' ou' lo geke' geke' lo golize izo minezo li gizi nizani' ma neive.
28 Ido' neze zuhokizo, lingine nene O'moso'mo Abalahamu'ni lo huko-dine' gamazi do gihile izelingumu' Isaka' soto' ine' ne'mine igi linginesi O'moso'mo gozopo' lo huko line' gamazi ma nene di gihile izi ei' izipahala zuho lili' igi nizave. 29 Ne neiha Isimaeleki Isakaki soto' igi minasine' gameneu' nene leli' haza ve soto' oga' une' monovolo' soto' ive ne'mo Sikalahutati' soto' ive nene goboni mala' mala' o-daa' ine' ne'mine igi idise gameneukisi Mose' lou' gamazi'mi goboni ve Zuda ve ingine Sikalahutati' soto' unive Izesu' evenele leli' nene goboni mili-lidaa' nave. 30 Ne'mine o neine'za a'mine lou' gamazi'mi goboni alevelo' vo do neine' gamazi ma mono' godolou' gizi nizani' nene lo-lengemelove. Ti' li gizi nizave:
Goboni alu'mi gipele aza goboni alu minamine' veneli'mi gipele nene
meleho salani molo-dine' inite' dalinguti' nene
linge ma mo keke' damoloseinako
nemu' nene a'mine goboni alu nesi a'mine gipele nesi nene
ngimiselo hulozo.
31 Nemu' nene neze zuhokizo, laza nene goboni alu ei' zuhouti' soto' amo asi goboni alu minamine' Sala' zuhouti' soto' une' nene none.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Romans 14
Lengi' Zuho Malite Monokumu' Ga'ine Ato' Gilangumu' Nene Engi' Monovo'nido' Ize' Mili Lisa Gili Goloso Amilo Lo Paulo' Line' Gamazi1 Ido' monoku' gilizevo igi minave ma lengita ikevo ma nene ha ngele'mizi milalo. Ido' ngele'mizi milalizani' nene ingine lingine gatine gilado' vo lisihe' amiline' ga'ine gili nilizangumu' nene lesisi igi gamazidunu' ge hulo ne hulo lilisamu' nene ngele'mizi milamilo. 2 Nene ado' ne'minemu' noluve. Evene' malite gilavo inite' ato ato' muki' naa' nene ha neive. Ne neiha evene' linge ma monoku' gilizevo igi mini ize malise igi mingu' initekovo' naa' nave. 3 Noso' nite' ato ato' muki' naa' nave nete noso' nite' ma malise iga' navemu' nene gilavo haza nite' ve li gilikelizave. Ido' O'moso ne'mo nene noso' nite' muki' gopo naa' avesi nene mo ei' ve lo ngele'mize molani' nenako nemu' nene noso' nite' malise iga' ave nete noso' nite' muki' gopo naa' aveti monovomu' nene ize' mili lamilizado' o neive. 4 Lingine gilavo evene' ato' ne'mi gelekele' izipe'veti monovomu' ize' molo laa' nene lisihe' o neivosa nahe. O'ove. Ne'mino nomive. Engi' monovo'inemu' lilive nene engi' me'nibo'movo' nene ize' molo loloseive. Ido' me'nibo O'moso'mo gelavo monovo'ine lamine' neinako ha oti minilisave lilihe ido' monovo'ine goloso neinako di'mozilisave lilihe nene mo eitokovo' neive. Ido' ei' O'moso'mo do ote-ngedelido' lisihe' o neinako ingine mo oti minilisave.
5 Ido' gamene hamo hamokumu' gilune' nene evene' linge ma nete gilavo gamene nene dizi limi minaa' naha evene' linge ma nete gilavo gamene muki' nene dizi limi minami mo hamoli'minevo' minaa' nave. Lingine evene' malite gilangumu' ize' mili lami hamo hamo' a'mine gamenemu' gilavo lisihe' iline' akamu' nene gili ele'vole' igi a'mido' e'meti minilo. 6 Evene' ma ingine gamene mamu' nene gamene naba ve li gilaa' nani' nene Guvelesi vemu' gili ne'mine iga' nave. Ido' evene' ma noso' nite' ato ato' muki' naa' nani' nene a'mine noso' nitekumu' nene O'moso tangezo' ve li opo'ni li-daa' nani' nenako neve nene mo Guvelesi vemu' gili minisa naa' nave. Ido' evene' ma ingine noso' nite' ma malise iga' nave ingine Guvelesi vemu' gili malise igi inginesi O'moso tangezo' ve li opo'ni li-daa' nave. 7 Ido' ne'mine noluvoni' nene nemu' noluve: Laza minevo' alevo' olone' nene Guvelesi vemu' minevo' alevo' olosune. Ido' helelone' nesi nene Guvelesi vemu' helelesune. Nemu' nene laza minevo' alevo' olone' nene evene' hamolitesi lelikumukovo' nene ma minevo' alevo' osa'mune. Ido' helelone' nene hamolitesi lelikumukovo' nene ma helesa'mune. Nemu' nene minevo' alevo' ogo minelobe ido' helelobe nene Guvelesi ve'mi evenelevo' nene minelesune. 9 Nemu' nene Kilisito' aza evene' ve'inesi ha nizaveti Guve'inesi ve mino hili nizaveti Guve'inesi ve nesi nene minelongumu' ve losa hiline' ve. Ido' nemukisi nene oto minevo' minevo' ogo neive. 10 Ido' laza mukito' O'moso'mo goni' o-ledelido' eze velelo' vo otekunivo mukito' nene ei' ize' molo-ledeline' o neinako lingine linge ma lengi' zuholiti monovo'inemu' ize' mili laa' nani' nene nanimu' nave. Ido' linge ma nete lengi' zuho mamu' gilavo lemo haza nite' lolo' oga' neine' nene nanimu' nave. 11 Ido' O'moso'mo goni' o-ledelido' nene ha volosune noluvoni' nene mono' godolou' gamazi ma ti' li gizi nizani' neine' nenako nemu' nene noluve:
Guvelesi ve'mo ti' lo nolive:
Naza nouvoni' nene soza nomive. Mo gamazi gihile lamineto' neive.
Ido' a'mine'mine ogo
naza evene' hamo hamo' muki' lingine obuvotine hizi neni' gubi' izi nimi
Gaza O'moso gihile nane li li soto' ilisave lo noluvoni' nene
gamazi gihile laminekovo' noluve.
12 Nemu' nene laza evene' hamo hamo' muki' leli' ogo molo minune' monovote nene lo soto' ogo lo-emelesune.
Leli' Ogo Molo None' Initeto' E'meti Leze Zuho Malite Goloso Ve Li Gilani' Inite' Disa Lihime Dikelizave. Leli' Monovotelo' Gizebo Lamine' Olosune Lo Paulo' Line' Gamazi13 Nemu' nene laza ge ize' molo-nede ne ize' molo-gede lo minaa' monovo nene hulo gohi amolone. Asi lingine ti' li gili minilo. Leze zuho ma nene limi ingikelizaze. Laza ngele'mize goloso oga' monovo nene amolone. 14 Naza Guvetesi ve Izesuda gi'mize nouvonako ne'mo nene ti' lo gele ele'vole' gehepeve o nouve: Noso' nite' leli' lute do goloso o-ledaa' emeni damenisi minine' noso' nite' ma nomive. Ne neiha evene' malite inite' mamu' nene lute do goloso oga' inite' ve li gililizani' nene a'mine inite' neve nene engi' lu'ine do goloso oga' inite' lolo' oloseive. 15 Ne neiha lingine lengi' zuho malite noso' nite' mamu' nene lute do goloso oga' inite' ve li gili nizani' noso' nite' ma gopo naa' ilizadi'mo nene a'mine lingine zuho di goloso i-ngidilizani' nene mo lutine ngemaa' monovolo' e'metami minilisanako nemu' nene lingine ne'mine ogo leze zuho ngele'mize goloso oga' monovo ma amolone li gili minisa noso' nite' nalizadoti' nene Kilisito' engito' hilive nene vi tolovo ilizani' akalo' ngele'mizi milamilo. 16 Noso' nite' ma nalobe ido' malise ogo minelobe ne'mo nene O'moso'mo gizebo o neine' akau' nene inite' naba nomive. Asi O'moso'mi Sikalahu' ne'mo nene do soto' o-ledaa' monovo ado' monovo lisihe' laminekovo' ogo molo minaa' nesi ido' muludeu' hongu lo lamino minaa' nesi ido' luteu' gulumo avile lisivo minaa' monovo nesi nene inite' naba neine' nenako nemu' nene lingine monovo lamine' nehe li noso' nite' ha gopo nikevo lengemenga likelizaze. Alamilo. 18 Ne'mine igi Kilisitoda gelekele' i-di minilizave ingine nene O'moso'mo mulunou' lamine' geleline' inite' igi mili mini evene' nesi ningavo lisihe' iline' monovolo' nene e'meti minilisave.
19 Nemu' nene lingine lengiku' hongu li bizi lamini miniliza monovolokisi ido' monoku' ne hize ele' o-gede ge hize ele' o-nede li minilizado' lisihe' o neine' monovo ato atokisi nene amuzo mili e'meti minilo. 20 Noso' nite' ha gopo nalizani' ne'mo nene lingine O'moso'mi gono di goloso amilo. Noso' nite' ato ato' muki' nene lute do goloso amaa' neiha ha gopo nokunivo ne'mo nene evene' linge ma monokuti' limi ingalizani' nene monovo goloso olosune. 21 Nemu' nene ize me'mele nehe vaini noso nehe inite' ma nehe nene lingine nalizadi'mo lengi' zuho linge ma mono' akaloti' nene vi zovo' izilizani' nene lingine a'ne'mine inite' malise ilizani' nene lamine' o neive. 22 Ido' a'ne'mine initekumu' nene lingine hamo hamo' gilani' nene lengikisi O'mosolokisivo' neivo lengi' hamo hamokovo' gili minilo. Evene' ma nete monovo mamu' nene ne'mine oga' ha neive li gilangumu' nene engi' lu'ine'mo goloso ve lo goni' o-ngedamiline' nene engi' minevo' alevo'ine lamine' neivo ngolize izilizado' lisihe' o neive. 23 Evene' ma inite' mamu' nene nalone' lute do goloso ilihe li ga'ine seta' gili minisasi a'mine inite' gopo nalizani' nene mo O'moso'mo lihime molo-ngedeleseive. Nene nanitekumu' ve. Laza inite' mamu' nene monovo lisihe' ve lo gele ele'vole' amosasi ha gopo olone' nene monovo goloso une' gelavo lihime dalone' nenako ido' ingine a'mine inite' naa' nene lisihe' o neive li gili ele'vole' amisa nalizani' o neinako nemu' nene O'moso'mo lihime molo-ngedeleseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 John 1
Minevo' Minevo' Minaa' Do Soto' Ive'mi Gamazi1 O'moso'mo olihe api' ogo inite' mata' do soto' amivosa a'mine gamenelo' aka'mine ha minivemu' nene luhuvo nite' mene gizo nolo-lingimuze. Ningilo. Ee, a'mine gilune' ido' vetedunu' ningo ninge'mo vo minune' ido' adedunu' do gilune' nemu' nolo-lingimuve. Ado' minevo' minevo' minaali'mi meleho ne'mi monovo've laa' ivemu' nene nolo-lingimuve. 2 A'mine ve nene minevo' minevo' ogo minaa' do soto' ine' nene ningune' ve. Ningune' nenako a'minemu' lo-lengemaa' noune. A'mine minevo' minevo' ogo minaa' nene metehida minidoti' soto' o-ledavo ningune' nemu' lo soto' o-lengemaa' noune. 3 Ee, linginesi lazasi a'mido' lute do hamo' ogo bizo minelone lo inite' ningune' ido' gilune' nene lengikisi lo-lengemaa' noune. Ido' laza nene lute do hamo' ogo bizo minaa' noune' nene Meteho O'mososi ido' gipele Izesu' Kilisitokisi bizo minaa' noune. 4 Ido' linginesi ne'mine ogo lute do hamo' ogo bizo mino lolize izo minelone lo nene gamazi nogize-lingimuve.
O'moso'mi Labanaku' Minevo' Dovo' Ogo Minaakumu' Gizine' Gamazi5 Ido' ezelati' gilune' gamazi nene ne'mino neive: Eita inite' goloso liti'musou' inite' hamokisi mo keke' nomive. Nomivo O'moso ezela neve inite' lamine' labanakovo' neive. 6 Nemu' nene liti'muso monovo golosou' nomonosasi laza ezesi do hamo' ogo bizo none lo lolone' nene sozasi lokunivo ogo molo olone' nene inite' gihile nomoloseive. 7 Ne neiha aza nene labanaku' neine' ne'mino lazasi a'mine'mine ogo labanaku' minevo alevo' olone' nene lute do hamo' ogo lamine' bizo minelesune. Ido' ne'mine okunivo gipele Izesu' vanise ne'mo nene goloso nitete mudise gilite lede'mo vo neivo laminovo' minelesune. 8 Ido' lihime lelita nomive lolone' nene soza lo leli' lute nene golo izelesune. Ne'mine okunivo gamazi gihile nene lelita minamoloseive. 9 Ne neiha laza lihimete lo soto' olone' nene aza a'mine lihimete nene hulo-ledo goloso nite' lelita neine' vai' nene gilite-ledeleseive. Ee, aza nene ve lisihe' mino gote izesa'mine' nenako nemu' lihimete lo soto' okunivo lihimete hulo-ledeleseive. 10 Ne neiha goloso nite' daa' nave lo lo-lemaa' neine' nenako laza goloso nite' ma damaa' noune lo lolone' nene O'mosomu' sozalo' ve ve lo lo-dune' geleleseive. Ido' ne'mine olone' nene eze gamazi leze luteu' minamoloseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


John 161 Gamazi mene nolo-lingimuvoni' nene lingine nenikumu' gili ele'vole' ani' nene hulii limi ingikelizave losa nene nolo-lingimuve. 2 Zuda ve nete mono' mulise'ninguti' nene huli heta i-lingidilisave. Ee, gamene ma alosa neive. A'mingu' nene lengi' lingibili hililizave muki' nete O'moso'mi gono nodube li gilii lingibili hililisave. 3 Inite' nevo'mine nene ingine me'nehinesi nenikisi nene ningi gilamani' nenako ne'mo nene ne'mine ilisave. 4 Naza a'mine soto' iline' initekumu' do gomu' molo nolo-lingimuvoni' nene a'mine inite' alinge' soto' iline' gamenela nene lingine neni' lo-limine' malo' nene soto' neive li gili minilizangumu' nene nolo-lingimuve.
O'moso'mi Sikalahu' Imiselavo Gono Daline' Monovomu' Izesu' Lo-ngimine' GamaziNaza nene lengikisi mine do ogo nouvoni' nenako nemu' nene naza idise nolo-lingimuvoni' initekumu' gana' ma lo-lengemamuvoni' ma neive. 5 Ee, gomu' lengikisi mine do ogo minuvoni'za idise nene mo nimiselivela nene novuve. Novuvoni'za lengikuti' hamoli'mosi nene zala novane lo longo' ma o-nedamive. 6 Ne neiha gamazi mene lo-lingimuvoni' ne'mo nene mulumo alumo lutingu' do vai' lo-lengedavo vai' lo neive. 7 Ne neiha naza mo lamineto' ti' lo nolo-lingimuve: Naza hulo-lengedo ma vamoloni' nene a'mine hize ele' o-lengedelive nene ma alido' minamoloseiha naza voloni' nene lengita imiselekuvo aloseinako nemu' voloni' ne'mo nene hize ele' o-lengedeleseive. 8 Ido' a'mine hize ele' o-lengedelive aline' nene lihime'ine'mi monovo nesi ido' lihime nomine' lisihe' lamine' minaali'mi monovo nesi ido' O'moso'mo goni' o-ngedo lihime ngemeline' monovo nesi nene do soto' ogo me misubou' aleve nene lu'ningu' hizivo ningi gililisave. 9 Ee, ingine nenikumu' gili ele'vole' ami minaa' naadoti' nene lihime engita neine' nene ngelebizeleseive. 10 Ido' lingine neni' nene gohi ningamilizada me'nehida volodoti' nene aza lihime've nomine' mino ve lisihe' lamine' minine' ve li ningilizave lo nesi ngelebizeleseive. 11 Ido' me misubou' aleveti guve'inesi ve lolo' ogo minive nene naza mo ivile' okuvo O'moso'mo goni' o-do lihime emelingumu' lo huko-didoti' nene me misubou' aleve mono' gilamave engikisi O'moso'mo goni' o-ngedo lihime ngemeline' o neine' nesi nene ngelebizeleseive.
12 Agae, naza idise nene gamazi vai' goloso ha lo-lengemeloni' o neine'za lingine idise a'mene lite' li di lutingu' milalizado' lisihe' amilisave. 13 Ne neiha a'mine luve gamazi gihile do soto' oga' ive O'moso'mi Sikalahu' aline' nene lengele'mize gamazi gihile mukili'mi akalo' molaloseive. Ne'mine iline' nene nanitekumu' ve. Aza nene ei' galauti' gelo lilivoba asi me'nehidati' geleline' initekovo' nene lo-lengemo ido' alinge' soto' iline' initekumu' nene lo soto' o-lengemeleseive. 14 A'mine luve ne'mo nene neni' gamazi'neuti' ma dosa lengi' lo-lengemeline' nene a'mine ne'mo neni' nene do hozi lo-nedeleseive. 15 Naza a'mine luve ne'mo lo-lengemaa' neine' inite' nene nenitati' daline' initekovo' nene lo-lengemeleseive noluvoni' nene neni' me'nehida neine' inite' muki' nene neni' inite'ne neine' nenako nemu' nene noluve.
Izesu' Vavo Izipahala Zuho Mulumo Gili Minilizani'za Ogavo Ningi Lu'ningu' Gulumo Avile Liselingumu' Lo-ngimine' Gamazi16 Ido' gamene li'nibevo' gehepeve ogo vavo neni' nene gohi ma ningamilisave. Ido' a'midoti' nene gamene li'nibevo' gehepeve gohi ogo vavo neni' nene ningilisave. 17 Ne'mine lavo izipahala zuho linge ma nete nene angise'ine li volelo' melo' igi ti' li lani' ve: Aza nene gamene li'nibe ogo vavo neni' ningamilisave ido' gamene li'nibe gohi ma ogo vavo neni' nene ningilisave line' ve. Ido' gamazi ma me'nehida voloni' nenako nemu' noluve lo nesi nene line' ve. Ido' a'mine ne'mine gamazi line' nene nanitekumu' live. Laza gelamune. 18 Ne'mine li gohi ti' li lani': Gamene li'nibe ve line' ne'mi monovo nene nado nolive. Laza nene nadive nolihe nemu' nene ma gelamolonido' ogave. 19 Ne'mine nilavo Izesu' nene ingine longo' i-dilisa gili minani' nemu' nene mo ningo gelo aza ti' lo lo-ngimine' ve: Lingine langisetine longo' tongo' igi li volelo' melo' nani' nene naza nene gamene li'nibe gehepeve ogo vavo neni' ningamilisave ido' gamene li'nibe gehepeve gohi ogo vavo neni' nene ningilisave luvongumu' nene nilahe. 20 Naza lamineto' ti' lo nolo-lingimuve: Lengi' nene vetinguti' ive novozo do'moze' moze' neivo ive nama igi nizavo me misubou' aleve nene ngolize izilisave. Lingine muhele' igi mulumo alumo gililisaha a'mine mulumo alumo gililizani' nene do velepe' izo longoloze izaa' lolo' oloseive. 21 Veneli'mo nene izipe gedeline' gamene ogavo izipe nogedo mulumo alumo gelaa' neiha alinge' nene izipe soto' ogavosa evene' ma nene me misubou' soto' ogave lo olize izosa a'mine mulumo giline' mamu' nene gohi ma gele minesa'mive. 22 Ido' a'mine'mine igi lingine idise mulumo nigilani'za alinge' naza gohi lengi' ningeloni' gameneu' nene lutingu' gulumo avile lise minivo longolize izi minilisave. Ee, ido' a'mine lutingu' longolize izilizani' nene evene' gohi malitesi nene ngeli ma di hulamilisave. 23 A'mine gamene aline' nene lingine inite' hamokumukisi longo' ma i-nidamilisave. Naza mo lamineto' ti' lo nolo-lingimuve: Neni' ve'nemu' igi lingine me'nehida inite' mamu' lilizani' nene aza a'mine inite' nene mo lengemeleseive. 24 Ne'mine o neine'za voku' lilizado' minamivo ganakuti' nene neni' ve'nemu' inite' mamukisi voku' lamavo mine do ogo idisesi nene ha none. Voku' lilo. Voku' lilizani' nene lengita longolize ne'mo nene vai' goloso lo minelive lo a'mine voku' liliza inite' nene ha lengemavo dalisave.
Izesu' Gepe' Gamazi Lamo Soto' O Minine' Gamaziuti' Ei' Vilingumu' Nene Naza Me Misubou' Aleve nGivile' O Nouvoni' Nenaze. Ganala Di-lingidilizangukisi Lingine Amuzo Mili Minilo Lo Lo-ngimine' Gamazi25 Naza gamazi nolo-lingimuvoni' mene lo soto' lamine' amo ha gepe' gamaziuti' lo-lingimuvoni'za gamene ma nani' a'mine gamenelo' nene gepe' gamaziuti' lo-lengemamo asi haza gamaziutikovo' nene lisihe' ogo lamineto' gehepeve me'nehinemu' lo-lengemelesuve. 26 A'mine gameneu' nene neni' ve'nemu' igi inite' mamu' voku' lilizani' nene naza lengito' medelo mino a'mine initekumu' nene me'nehine longo' o-delesuve lamolosuve. Nene nanitekumu' ve. Lingine nene lutine nimi O'mosolati' ave ve li gili gili ele'vole' igisa minani' nenako nemu' nene me'neho asi've nene lulo lengeme neine' nenako langisetine eita lilizani' nene ha gele lengemeleseive. 28 Ee, naza nene me'nehidati' ogo me misubou' ogo hetelosa a'mingu' mene mino mo me misubo hulo me'nehida tine' molo volosa nouve. 29 Ne'mine lavo izipahala zuho ingine ti' li li-imani': Gaza idise gamazi nolaine' nene do haleko gepe' gamaziuti' lamo gamazi gihile lamine' nolo-lemane. 30 Idise ne'mine nolanidoti' nene laza ti' lo gele osu' lo none: Evene' lelita longo' minine' a'minemu' nene gaza longo' o-gedamunivosi nene a'mine longo' nene mo ningo gelaa' nane. Ne'mine oga' naningumu' gei' nene mo O'mosolati' anive ma ne nane losa gele ele'vole' o none. 31 Ne'mine likevo Izesu' a'mido' ti' lo lo-ngimine': Lingine idise mo gili ele'vole' ikehe. O'ove. 32 Lingine gili' nalo. Gamene atoli'mine ma aline' nene idise mo soto' o neinako lingine huli-nidi hutile' igi numudida numudida vikevo nenikovo' minuvodiba mo me'neho nene nenikisi neine' ne'mo nene nenikovo' ma minamolosuve. 33 Lingine mene gamazi nolo-lingimuvoni' nene nenitati' hongu lo lamino minaa' monovo di minilizave losa nene nolo-lingimuve. Ne neiha me misubou' minilizangu' nene geni initeli'mi lulou' lengele'mizi milalisave. Ne'mine ilisaha naza me misubou' aleve nene mo ngivile' o nouvoni' nenaze. Lingine a'mine genili'mi lulou' minilizangu' nesi nene ha amuzo milivo' minilo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 11
Sipisipi Angale Ne'mo A'mine Buku'mi Nala've Laasi'a Apase Osu' Lavo Soto' Oka' Oka' Ine' Initekumu' Zohane' Gizingu' Nene O'moso'mi Gamazi Hizi Ele' Iga' Asive Ingine Gono'ine Di Pilikesivo nGibili Hilikevo Hiliisa Gohi Otikesivo Ningingumukisi Gizine' Gamazi Ve1 Ido' neloti' gohi ma neve nene inite' maki milaa' ani' gavoso gonoukumu' minelive li milikani' angaba gavoso ne'mine ha'na ma nimii ti' li li-nimani' ve: Gaza oto vo a'mine gavosotunu' maki molo ningo O'moso'mo do ngu' izeli inite've ado' kekeize numu've nesi ido' a'mingu' alata've minine' nesi nene naba'ine do ningo ido' a'mingu' O'moso opo'ni li minaa' nave nesi nene naba'ine do ningezo. 2 Ne'mine iline'za maki molalo ma nene si'mingala gesi vodo vodo ogo neine' nene maki molamosa asi a'midoti' lulou' vodo vodo ogo neine' gesi neloti' nene api' ogo maki molo hulo lulouko ogosa nene do ningezo. Ne nanitekumu' ve. A'mine makimi amiline noluvoni' ebe' nene O'mosomu' gilamave heta ato' velite di minilisave lo O'moso'mo gele ngemavo di mini O'moso'mi numuno ebe've nene lisi di goloso i'mi vi nizavo ike'ni foti tuu (42) ne'mine ogo voloseive. 3 A'mine gameneu' nene neni' gamazi'ne hizi ele' ilisive seta' nene amuzo ngemekuvo a'mine gamene vanu tauseni tuu hadeti sigisiti (1,260) ne'mi lulou' nene alinge' mulumo soto' iline' nemu' evene' mulumo'ine gilisa ne'mi avazaha nene vene' gevonoliti genegana ne'minevo' ngili mini neni' ve'neuti' gamazi nene li soto' soto' igi minilisasive. 4 A'mine ve seta' neve nene gomu' polohete Zekalia' line' oliva za setakisi ido' lamu livi' seta' misuboli'mi Guvelesi ve'mi velelo' minaa' nasive ma nene nizasive. 5 Ido' engi' biluva'ine a'mine ve seta' do goloso o-ngedelone li ave muki' nene a'mine ve setalitisi ve'ninguti' olo' gulumo ne'mo nene lemo gize' vote-ngedaa' neive. Ee, engi' di goloso i-ngidilisa gililizave nene ne'minisa di goloso i-ngidikesivo ne'minisa hililizado' o neive. 6 Ido' a'mine ve seta' nene O'moso'mi veleuti' gamazi li soto' soto' igi minilisine' gamenelo' nene golinesi izamilive li okulumota goline sisili di hulaa' amuzo nene di nizasive. Ido' nosomu' nene likesivo vanise nosovo' lolo' iline' amuzo nesi nene di mini ido' evene' ma di goloso i-ngidilisa gililisine' gamenelo' gamenelo' me misubou' evene' di goloso i-ngidilizani' inite' ato ato' muki' di soto' iga' amuzo nesi nene di nizasive. 7 Ne'mine ilisine' amuzo di nizasine'za O'moso'mi gamazi hizi ele' ilisine' gono'ine di pililisine' nene hemuvosi nomine' galese ha'nauti' dizeline' loposo nite' ne'mo nene lovo do soto' ogo lovo o ngemo ngivile' ogosa ngebele heleleseive. 8 Ne'mine ogavo a'mine hililisine' gonoso'ine nene ningi huli ngimikavo a'mine numuno ebe' naba'mi akau' nene gopo ingi minilisasive. A'mine numuno ebe' naba'mi emeni dameni goloso nene di soto' igi gulive Sodomilokisi ido' Aigitalokisi li mili laa' nave. A'mine numuno ebe' nene a'mine hilasive seta' netisi Guve'inesi ve lohoto' zalo' bilani' numuno ebe' ne neive. 9 Ido' a'mine ve setalitisi gonoso'ine nene akau' gopo ingi nizasivo evene' zuho ato atokutikisi ido' no'ine ato atokutikisi ido' oko'ine ato atokutikisi nene gamene seto hamosi hapu ne'minesi nene gizevo gizi-ngidi minilisaha galeseu' mili-ngidilisa nene o've lilisave. 10 Ne'mine igisa me misubou' aleve ingine meve ma nene hilasive li ngolize naba'mine izi mini ngumo hiline' inite' nevo ve nene ge lehize-nede ne lehize-gede li minilisave. Nanitekumu' ve. A'mine polohete seta' netise lasine' gamazi ne'mo nene me misubou' aleve muki' lu'ine do goloso ogavo lu'ningu' geni bilivo minani' nenako neemu' nene ne'mine ani' ve. 11 Ne'mine igi nizavo gamene seto hamosi hapusi nene ogo vavo O'mosolati' sikalahu' gosoho' nene hilasiveu' ogo dizavo ingine upuho' igi oti pehe likesivo evene' ma ningave nene ngehelele goloso izine' ve. 12 Ne'mine neivo neloti' nene Okulumokuti' nolo naba ma soto' ine' nene engikumu' ti' lo nolivo gilasive: Melo' dizi alizo. Ne'mine lavo ingine nene Okulumokuko limusou' dizi vasine' ve. Ido' dizi nivasivo engi' biluva'ine nete ningi minani' ve. 13 A'mine gamenelo' gehepeve nene mimi' naba neivo a'mine numuno ebeku' numuno teni teni mini di vanguti' hamo hamo' nene nguti ingani' ve. A'mine mimi' ingu' nene evene' seveni tauseni (7,000) ne'mine nene ngebele gese' ogavo linge ha minave engita nene ngeme ngingi naba soto' ogavo Okulumoku' O'moso nene di naba i-di opo'ni lani' ve.
14 Agae, mulumo geni inite' naba seta' ma nene mo apasi vikesiha mulumo geni naba hamokovo' olihe soto' amine' ma nene mo nela geto soto' olosa neive.
Sipisipi Angale Ne'mo A'mine Buku'mi Nala've Laasi'a Apaso Osu' Lavo Soto' Oka' Oka' Ine' Initekumu' Luhuvo Zohane' Gizingu' Nene Pikuli Di Minani' Angelokuti' Naba Seveni Ne'mo Pikuli've Hubu Lo Do Nolo Molavo Soto' Ine' Initekumukisi Gizine' Gamazi15 Neloti' nene angelo' naba seveni ne'mo nene pikuli've hubu lo do nolo molavo Okulumokuko no'ine naba vai' ma soto' ani' nete nene ti' li lani' ve:
Guvetesi ve O'mososi ido' ei' gono'vemu' noso molo-dive Kilisitokisi
me misubou' gizebo oga' gono nene engi' a'ningu' lemaani' ne'mo nene
gizebo oga' gono nene divi divi' igi nizasivo mo hukosi vamoloseive.
16 Ne'mine li likevo gizebo ve tuvedi fo'a (24) mo'mosi'ningu' O'moso'mi velela minave ingine nene limi go'ine hizi ingi O'moso di naba i-di opo'ni li 17 ti' li lani' ve:
Guvekasi ve O'moso amuzo mukili'mi meleho gozopotati' mine do ogo idisesi ha minanive
gaza amuzoka naba do ti' ogo api' ogo me misubou' gizebo ogo naningumu' nene
isaa' neve lo gopo'ni nolune.
18 Ee, geikumu' gilamave heta ato' ve neve nene geikumu' ngizebolo' molavo
gaza engikumu' gizebolo' molani' nene do soto' ogo lihime ngemo
hilavesi goni' o-ngedo
gei' gonou' veka polohetesi ido' gei' eveneka muki'
ado' evene' naba nizahe ngomo nizahe
geikumu' goliseka gili mini ge'meti minave muki' nesi nene meni'ine ngemo
me misubou' di goloso igi minave nesi do goloso o-ngedeline' gamene nene mo ogave.
19 Ne'mine likevo ma ninguvoni' nene O'moso'mi kekeize numu've Okulumokuko minine' nene gode neivo a'mine kekeize numu'veu' nene a'mine evene've lo huko-ngidine' gamazi milikani' bokisi nene soto' ogo minine' ve. Ne'mine ogo neivo a'mingu' nene go' pa'na pa'na ogo nolo nolo molo go' ngilili ngilili lo mimi' neivo osupo gihile ne'mo nene ato' ogo minine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 7
Paulo' Aza Vene' Daakumukisi Velo' Vaakumukisi Nene Lo-ngimine'1 Ido' lingine luhuvo inite' gizi huli-nidi longo' i-nidani' inite' mamu' nene lo soto' ogo lo-lengemeloze. Gililo. Ve mali'mo vene' damo hazavo' mineline' nene nesi ha lamine' o neive. 2 Ne'mine o neine'za evene' muki' iga' adi'mine igi lingine vene' alusi gopo ingikelizanako nemu' nene vemoho' muki' hamo hamolite vene' di minilizani' nesi nene lamine' oloseive. Ido' vene' muki' hamo hamo' ingine velo' vanikovo' minilizani' nene lamine' oloseive. 3 Ve gaza elengahosi bizi ingalisido' o neize. Inite' ogakumu' a'manapa o damozo. Ido' vene' gaza vangahosi bizi ingalisido' o neize. Gazasi inite' ogakumu' nene a'manapa o damozo. 4 Vene' lingine okodine'mi initeto' nene gizebo amave. Asi vadinge nete gizebo i nizave. A'mine'mine ogo vemoho' lengi' okodine'mi initeto' nene gizebo amave. Asi mo eledinge netesi nene gizebo i-lingidi nizave. 5 Nemu' nene elenahoi vanahoi lingine inite' ili ma a'manapa a'manapa amilizo. O'mosola lolosive lilisine' gameneukovo' nene O'mosola gamene nanike' lolosive lilisihe li hukiki inite' ami mini O'mosola lilisine' nene lamine' o neive. Ne'mine o neine'za Satani ne'mo lengemengu' molavo inite' goloso ogato' lutine otavo moni vene' vemoho' atokisi gopo' napa ingikelisive. Nemu' a'mine gamene milasine' nene osu' lavo ma inite' nene ihe' ha ilisasive lo noluve. 6 Ido' ne'mine lo nolo-lingimuvoni' nene ne'mine mana'mine ilizave ido' amilizave lo lo huko lamuve. Langisetine nene ne'mine ilisa gili nilisave lo gele noosa nogele lingimuve. 7 Naza giluvoni' evene' muki' nene neni' uvodi'mine igi vene' dami hazavo' minilisave lo gele nouvoni'za O'moso ne'mo mino ogo molo olone' amuzote nene ato ato' lehize-lidine' nenako ne'mo ma nete nene na minuvodi'mine igi ngeli minamilisave.
8 Ido' nemu' velo' vamani' venekumukisi ido' vene' damavemukisi vene' gevonokumukisi nene naza ne'mine lo noluve: Ingine nene neni' uvodi'mine igi vene' dami velo' vami hazavo' minilizani' nene lamine' oloseiha 9 vene' vemoho' malite velo' vaa' vene' daa' amo haza minelone lisa nizavo inite' ogakumu' oko'ningu' olo' lo'mo novivo hongu li minilizado' lisihe' amani' aleve ingine nene ha velo' vaa' vene' daa' ilizave. Inite' ogakumu' okodingu' olo' laa' ne'mo goloso inite' daa' akau' lengele'mize molaloseinako velo' vaa' ido' vene' daa' nene lamine' o neive. 10 Ido' vene' vemoho' lili' igi nizani' aleve nene lengikumu' ti' lo lo huko nolo-lingimuha a'mine nene neni' luvoni' gamazivo' nomive. Guvelesi ve'mo lo huko-lingidine' gamazi ve. A'mine gamazi nene ti' lo neive: Vene' ingine va'ningine huli-ngidi vamilizave. 11 Ne'mine o neine'za va'ningine ma huli-ngidilizani' nene ele'ninge ingine ve gohi malo' vami haza minilizave. Ido' haza mineso' ngisamiline' nene tine' mili gohi va'ningida alizave. Ido' va'ninge nete ele'ningine nene huli-ngidamilizave.
12 Ido' naza evene' linge mamu' Guvelesi ve'mi gamazi nomine' na'nise ti' lo noluve: Izesu' evenele zuho mali'mo Kilisito'nimu' gele ele'vole' ami vene' ma do neivo vanahosi bizi mini di vilisida a'mine vene' nene O'moso'mo do lamine' o-davosa elenaho Kilisito'nimu' gele ele'vole' amine' ne'mo vanaho gele ele'vole' o neine've nene ngelo do goloso o-damilido' mineleseinako nemu' elenaho aza a'mine velo' nene ha minelove nolivo ma a'mine vene' nene do hulo-damo ha do minelive. Ido' Izesu' evenele zuhouti' vene' mali'mo Kilisito'nimu' gele ele'vole' ami velo' vo neivo elenahosi bizi mini di vilisida a'mine ve nene O'moso'mo do lamine' o-davosa vanaho Kilisito'nimu' gele ele'vole' amine' ne'mo elenaho gele ele'vole' o neine've nene ngelo ma do goloso o-damilido' mineleseinako nemu' nene vanaho aza a'mine vene' nene ha do minelesuve nolivo ma elenaho aza hulo-do vamilive. A'mine Izesungumu' gili ele'vole' ama vadingesi ido' eledingesi nene O'moso'mo do lamine' o-ngedamaa' neine' neidiniko izipe gidilizani' nene O'moso'mi evenele zuho minami heta ato' ve minadine. Ne'mine o neiha do lamine' o-ngedaa' neine' aleve nizani' giline' ne'mo izipahatine nene O'moso'mi evenele zuhouti' nizave. 15 Izesu' zuho minamine' veneli'mo he ido' vemoholi'mo he vanahine nolihe elenahine nolihe hulo-delove nolivo ma O'moso'mo ezesi bizi minilisive lo hukamine' mo asi hongu li laminivo' minilizave lo neine' nenako ma volone nilavo ma nene a'minemu' o've li-ngidamilo. 16 Ne neiha Izesu' zuho minamine' elengaho nolihe vangaho nolihe a'minguti' mali'mo minelesive liline' nene O'moso'mo do u' izeli akalo' ele'mize molalibe nemu' gelamange. Mo hulo-damozo.
Laza Nene Guvelesi Ve'mo Igi Mili Minilizave Lo-lidine' Neukovo' Minelone Lo Paulo' Lo-ngimine'17 Ido' Izesungumu' gele ele'vole' amine' vangaho nolihe elengaho nolihe nesi bizi minilisive lo O'moso'mo lo huko lamive lo lo-lingimuvoni' ma neine'za Guvelesi ve'mo lengi' hamo hamo' minevo' alevotine nene ne'mine mana'minesi minilizave lo lengele'mize molavo a'mine minevo' alevotinesi minikevo O'moso'mo elese molo-lengedo ei' ve lo lengele'mize molani' gameneu' minani' minevo' alevotine minine' ma'mino ha minivosa minilo. Ido' Izesu' evenele mulise ato ato' mini'mi monada nene ne'mine lo lo huko-ngedaa' nouve. 18 Ve ma Zuda veti noso mili-di oko'no lolovo huki-dikedo' O'moso'mo Izesu' zuho minelive lo ele'mize molavo ma a'mine Zuda veti noso mili-dani' nene do hulamoloseive. Ido' ve ma oko'no lolovo huki-damani' heta ato' ve minido' O'moso'mo Izesu' zuho minelive lo ele'mize molavo ma Zuda veti noso mili-nidi oko'ne lolovo huki-nidilizave lo lamilive. 19 Ne nanitekumu' ve. Okode lolovo huki-lidikevo minaa' nene haza inite' ve. Ido' okode lolovo hukamune' minaa' nesi nene haza inite' ve. Haza inite' neiha inite' gihile nene O'moso'mo lo huko-lidine' gamazi've gele daa' ne neive. 20 O'moso'mo elese molo-lengedo ei' ve lo lengele'mize molani' gameneu' lingine hamo hamolite minevo' alevotine gomu' minivo minani' ma'mino ha minivosa minilo. 21 Ido' evene' malite gei' okonga nene meni hizikevo engi' inite' ne'mine lolo' ogo goboni gono do-ngede'mo vo nanivo O'moso'mo ei' ve lo gele'mize molavo ma goboni ve naningumu' nene gopo gaka gelamo a'mingu' nene ha minezo. Ne neiha a'mine goboni gonouti' apaso viline' aka ma soto' o-gedavo ma a'mido' e'meteline' nene lamine' oloseive. 22 Ve ma evene' mali'mi goboni ve neivo Guvelesi ve'mo ei' ve lo ele'mize molaline' nene Satani ne'mi goboni ve mininguti' apase-dine' nenako ne'mo nene Guvelesi ve'mi evenele lolo' ogosa goboni ve minamine' gelave. Nemu' nene goboni ve miningumu' ve lo gopo gala gelamilive. Ido' a'mine'mine ogo ve ma goboni ve minamo neivo Guvelesi ve'mo ei' ve lo elese molo-do ele'mize molaline' a'mine ve nene Kilisito' goboni ve lolo' ogo mineleseive. 23 Ee, Izesu' aza minevo' alevo've hulo lengikumu' helo lengi' meni hizavo ei' inite've lili' ikeni' nizanaze. Nemu' nene misubou' alevete meni hizi-lingidikevo engi' goboni gono di-ngidi minamilo. 24 Ido' nemu' nene neze zuhokizo, O'moso'mo elese molo-lengedo lengele'mize molavo ma nene lingine hamo hamo' gomu' mini mili minani' minevo' alevotine malo' a'mido' nene O'mososi maka' maka' minilo.
Paulo' Aza Velo' Vamani' Ido' Vene' Damani' Alevemukisi Gevono' Minani' Nemukisi Lo-ngimine'25 Velo' vamani' ido' vene' damani' alevemu' nene Guvelesi ve'mo gamazi lo huko lamivo na'nise'ne ga'ne giluvoni' gamazivo' ma lo-lengemelesuve. Ido' Guvelesi ve aza mulumo'ne ningo do nu' izo ei' gonolo' nele'mize molani' nenako gamazi lamine' lengi' lo-lengemelodo' gili nimilizadokovo' lisihe' o nouve losa gele nouve. 26 Nemu' nene ti' lo gele nouve. Idise a'mene api' ogo soto' o-lengede'mo novine' geni inite' ne'mi lulou' nizani' nenako nemu' velo' vami ido' vene' dami haza minani' aleve ingine minani' ne'mini hazavo' minilizani' nene lamine' oloseive losa gele nouve. 27 Ido' gaza veneka neivo ma nene naza vene' alamo mo hulo-delove lo gelamozo. Ido' veneka ma nomivo ma naza vene' vise' olove lo gelamozo. 28 Ido' vene' daline' nene goloso amoloseive. Ido' vene' alu mali'mo velo' viline' nesi goloso amoloseive. Ne neiha vene' vemoho' lili' ikeni' nete nene oko'ine losuvo'mi initekumu' geni engita soto' ilingumu' nene gilavo geni geni ivo minilisanako ne'mine geni nene lengita soto' ogalive lo gelo velo' vami vene' dami haza minilizani' alevevo' minilizani' nene lamine' ve lo noluve.
29 Neze zuhokizo, gamazi lo-lengemeloni' mene gililo. O'moso'mo molani' gamene naba nene mo alitave. Mo alitaze. A'minemu' nene di va'va' igi minilizani' o neinako lingine inite' gohi mamu' gili minavo a'mine gamene naba nemu' gatine molavo vene' vemoho' lingine vadinginemu' gilavo dizaa' neine' ido' eledinginemu' gilavo dizaa' ne'mo Guvelesi vemu' gilaa' nani' nene do leme-dalize. Vene' vemoho' lili' igi nizani' aleve lingine nene vene' vemoho' lili' igi minamani' evene' hamokovo' neine' gilivosa minilo. 30 Ido' evene' ma linginela mulumo alumo gelaa' inite' ma minavo ive nama iga' nave lingine nene ive nama amani' gilivosa minilo. Ido' ve ma lingine inite' mamu' longolize ize minaa' nani' aleve lingine nene ne'mine amani' gilivosa minilo. Ido' inite' maketi milaa' meni hizaa' iga' nave lingine nene henenitine nomine' nizani' gili minilo. 31 Ido' evene' ma me misubou' initeto' gono daa' nave ingine nene a'mido' lu'ine mili mini gono dani' gelamivosa minilizave. Me misubosi ido' a'mine misubou' inite' igi mili iga' nani' nesi nene osu' loloseinako nemu' gamazi mene noluve.
32 Gopo gatine gililiza inite' nene lengita minamine' minilizave losa gele nouve. Gohuno ve nete nene nanite' nanite' okunivo Guvelesi ve'mo mulunou' lamine' gelelihe li Guvelesi ve'mi initekumu' lu'ine mili gili minaa' naha 33 vene' di nizave nene gopo ga'ine gili nanite' nanite' okunivo venete lamine' gililizahe li me misubou' initekumu' lu'ine mili gili minaa' nave. 34 Ne'mine iga' nani' ne'mo nene lu'ine ga'ine se'ze lo minaa' neive. Ido' velo' olihe vamani' alu nete nene okodesi lutesi Guvelesi ve'mi initekovo' mino kekeize lo minelive li Guvelesi ve'mi initekumu' lu'ine mili gili minaa' naha velo' vi nizani' vene' nene gopo ga'ine gili nanite' nanite' okunivo vademote lamine' gililizahe li me misubou' initekumu' lu'ine mili gili minaa' nave. 35 Lengi' nene lengele'mize lamine' olove losa gamazi mene nolo-lingimuve. Lengi' vene' daa' ido' velo' vaa' akatine nene hize tile-lengedosa lamuve. Lingine gamene gamene lamine' vevesi mini lutine inite' malo' malo' milami lutine Guvelesi velokovo' mili gelekele' i-di minilizave losa noluve.
36 Ido' ve ma aza alungo ma izeni i-dikevo mino alinge' nene vene' damo haza minelove lo lo huko nolingu' a'mine izeni elenahine nene ma duvo lo lulo amuzo molo oteline' ne'mo a'mine alumu' lihime dani' geleleseinako eikumu' lulou' gilido' do molo a'mine alu nene daloseive. Daline' ne'mo goloso amoloseive. 37 Ne neiha ve mali'mo vene' mo damolove lo lo huko eze lulo amuzo molo gizebo ogavo vene' daakumu' lulo otamivo hazavo' minelido' lisihe' o neivo ma izeni elenahine nene haza gizebo o-do mino damiline' nene lamine' oloseive. 38 Nemu' nene ve ma aza izeni elenahine ma daline' nene lamine' oloseiha ve ma izeni elenahine ma damo minelidi'mo nene ivile' ogosa lamine' oloseive.
39 Vene' ingine va'ninge hilami ve'inesi minilizani' gameneu' nene va'ningine huli-ngidamilizani' o neine' nenako bizivo' minilisave. Ido' va'ninge hilikevo ve malo' volone lilizani' nene ha vilisaha a'mine vilizave nene Izesu' zuho minilizavelokovo' vilizave. 40 Ne'mine ilizani'za naza giluvoni' velo' vami hazavo' minilizani' nene lamine' minilisave losa gele nouve. Meve nene neni' gamazi neine'za naza giluvoni' O'moso'mi Sikalahu' nene nenita neivosa ei' gilido' hize ele' ogo noluhe losa noluve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 8
Paulo' Aza Soza O'moso Noso' Nite' nGimanguti' Izesu' Zuho Lingine Nene Ha Nalizado' O Neihe Lo Lo-ngimine'1 Ido' longo' ma i-nidani' malo' nene soza o'moso ngimani' inite' naa' nemu' lo-lengemelosuve. Lingine mukito' nevo'mine inite' monovo danava gelaa' noune lani' nene mo lamineto' lani'za ve ma ingine la'lisete inite' monovo danava gelaa' unive ne none laa' nave nene engi' oko'ine di hozi li hokolize' igi minaa' nave. Ingine nene ne'mine igi minaa' naha ve ma ingine lu'ine evene' ngimaa' nave minani' nete nene hize ele' i-ngidi minaa' nave. 2 Ido' ve ma ingine inite' monovo danava gele osu' lo none li gilaa' nave ingine nene inite' gele vevesaa' monovo nene olihe gilamave. 3 Ne neine'za ve ma ingine O'moso lu'ine imaa' nave nene O'moso'mo engikumu' nene ei' ve lo ningo gele neive.
4 Ido' neloti' nene soza o'moso inite' ngimani' initekuti' naa' nemu' naza ti' lo noluve: A'mine soza o'moso nene inite' gihile minamani' nenako a'minete me misubou' inite' ma amilisave. O'moso ei' hamokovo' minine' nene neive li lingine lani' nene lamine' ve lo gele nouve. 5 Ee, evene' ma ingine O'mosote ve ido' Guvetesi ve ve lani' inite' okulumokukisi misuboukisi nene minani' neiha ido' a'mine soza o'moso ido' guve'inesi ve lili' igi minani' inite' nene lamine' mo vai' li minani' ve. 6 Ne'mini minani' neiha Kilisito' evenele zuho laza nene ti' lo gele none: O'moso ei' hamo' nene neive. Aza nene Meteho inite' mata' muki' do soto' ive ne neive. Ido' laza nene eze lulolo' ogo molo olone lo eito' lehete ogo minaa' unive ne neive. Ido' Guvelesi ve nene hamo' neive. A'mine ve Izesu' Kilisito' nene O'moso'mo eito' gele medele mino inite' mata' muki' nesi ido' leli' nesi do soto' ive ne neive.
7 Ne'mine ve neingumu' nene leli' ha gele none' nenako soza o'moso nene inite' gihile nizamaze. Nemu' nene evene' linge ma lingine soza o'moso ngimani' noso' nitekuti' nalone' nene goloso amoloseive laa' nani'za lengita Izesu' evenele ma nete nemu' olihe gili lamine' amave. Ingine nene gamene gala'mudati' vomine soza o'moso nene inite' gihile ve li ngopo'ni li minaa' ani' nenako nemu' nene ingine idisesi soza o'moso ngimani' noso' nitekuti' nalizani' nene a'mine o'moso ngopo'ni nolune li gilisa nalisave. Ido' ne'mine ilizani' nene lu'ine gilizevo o vine' miningu' nene gili vevesamanako nemu' nene ingine a'minguti' ma nalisa gili laza nalone' nene soza o'moso opo'ni lune' gelavo mo lihime dalosune'za nevo ha nalosune li gili nalizani' ne'mo nene ingine lihime dani' gelavo lengi' zuho nene ngele'mize goloso ilisave. 8 Ne neine'za noso' nite' naa' ido' namaa' monovote ne'mo O'moso'mo lelikumu' gala giline' nene ma do ato' amoloseive. O'moso'mi velelo' noso' nite' ma nalone' ne'mo do lamine' o-ledamo ido' malise ogo namolone' ne'mo nene ma do goloso o-ledamoloseive. 9 Ne neiha soza o'moso ngimani' noso' nitekuti' nene ha nalonido' o neihe li nemu' gili lingine nalizani' ne'mo evene' ma ingine monoku' gilizevo ne'mine gili minani' nene monokuti' limi ingikelizaze. Monovotido' nene gizebo lamine' ilo. 10 Ne'mine noluvoni' nene nemu' noluve. Gaza Izesu' evenele malike, soza o'moso nene inite' gihile nizamani' nenako nemu' nene soza o'moso ngimani' inite' nene ha nalosune lo gele nanivelike, soza o'moso'mi mono' numu'veu' mino noso' nite' no nanivo ve ma lulouko mono' gele guno amive aza soza o'moso ngimani' inite' naa' nene goloso ve lo gelaa' noilive mali'mo ningo ehelele izaa' ine' ma nene ehelele izamivo ha vo naloseive. 11 Ido' ne'mine iline' nene goloso inite' dalosuve lo gelo vo no lulo do goloso oloseinako ne'mo mono' gele guno amive geze zuho eikumukisi Kilisito' aza nene hiline' nenako a'mine geze zuho ma nene do goloso o-do gaza soza o'moso ngimanguti' nene ha nalosune lo gelaa' anidi'mo mo aka golosolo' ele'mize molane. 12 Lingine ne'mine iga' nani' ne'mo lingine zuho ma monoku' lu'ine gilizevo o vine' nene di goloso i-ngidi lihime mili-ngidaa' nani' nene Kilisito'nisi lihime mili-daa' nave. 13 Nemu' nene lingine olodi'mine igi minilizangisi naza soza o'moso ngimani' noso' nite' ma naloni' nene neze zuho ma lihime akau' vikelizave lo a'mine ize nevo'minguti' nene namo mino helelosuve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 9
Paulo' Aposolo Gono Daa' Monovomu' Lo-ngimine'1 Ido' evene' ma nehe inite' ma nehe ne'mineti goboni ve'ine minamuvonako naza nene inite' nanite' olosa gelelohe nene ha olosuve. Naza nene Guvelesi ve'mi velemu' ogo gono daa' uve aposolo nouve. Guvetesi ve Izesu'ni nene neni' ve'nedunu' mo ningekuvoni' ve. Ido' Guvelesi ve'mi velemu' ogo gono duvoni' ne'mi gihile lengi' nene nizave. 2 Ee, lengita gono dokuvo Guvelesi ve'mo eze evenele lolo' o-lingididi'mo naza nene aposolo gihile nouvoni' nene mo soto' o neine' nenako nemu' evene' malite nenikumu' aposolo nomive li gili nilizani' nene ti' ogo monilize. Asi neni' lengi' aposolo nouvoni' nene langise mo gili nizave.
3 Ido' evene' malite neni' monovo'nemu' ize' mili laa' nahe nemu' nene naza a'mido' mene ti' lo ma nolo-lingimuve: 4 Nazasi makato' gono dunivesi volonida nene evene' ma ingine noso' nite' haza limikevo nalonido' amihe. E'e, mo ha nalonido' o neive. 5 Ido' Petololesi Guvelesi ve'mi akunolo zuhosi aposolo linge masi ingine mono' gonolo' monada monada nene vene'inesi maka' monaa' nave. Ido' lingine mo gili nilisave. Leli' nene ne'mine olonido' mo lisihe' o noloseive. Olo. 6 Ido' aposolo linge nene noso' nite' haza ngimikevo naa' naha leli' Banabasikisi nenikisi nene mono' gono helala do ido' helala okode losuvo'mi initekumu' nene leli' adedunu' gono do do soto' oga' nosive. Ne neiha aposolo linge ma ingine nene noso' nitekumu' gono dami haza naa' nani' nene ha neiha lelikovo' nene gono dami haza nalisido' minamasive li lingine gilaa' nahe. Ne nomive. 7 Ido' ve ma ami pilisi ve nene gono'velo' meni imamavo asi'vevo' nene oko'no losuvo'mi inite' nene do soto' o'mo vo minelihe. Ido' ve ma aza gono doo mine zuho' ogavo o molavo a'minguti' dolizo namilihe. Ido' ve ma zaho bulumaka' gizebo ogo minelinguti' a'mine bulumakali'mi amine novozo nene asi've namilive. Ne'mine igi haza gono mo keke' mo damilisave. 8 Ido' neni' nene eveneliti gamazilo' e'meto a'mine luvoni' gamazi mene nolive lisa nilahe. E'e, O'moso'mi lou' gamazi Mose' ma ti' lo gizine' neine' masi ne neive:
Bulumakatinelite lengi' viti gihiletine nene lisi
di ledi' ledi' nii-lingidavo ma nene
a'minguti' ha nalizado' o neize.
A'minguti' ma nikelizave li ve'nido' nene inite' ma di tili-ngidamilo.
Ido' lingine a'mine line' gamaziu' nene O'moso'mo leli' evenekumu' lamo bulumakakumukovo' lave li gili nizahe. O'ove. Leli' evenekumukisi lo neine' ma neive. Ee, gana' gono davesi ido' ne'mi gihile've do soto' olosa alinge' gono davesi ingine gonoteloti' gihile've soto' ogavo ma neloti' ha nalosune li gono dalizado' o neine' nenako nemu' a'mine gamazi nene lelikumukisi line' ma neive. Ido' ti' lo gize neine' nenako O'moso'mi lou' gamazi nesi nene neni' luvodi'mine ogo gonou' ve nene gono haza damilisave lo neine' ma neive. 11 Ido' neloti' nene lengi' lutingu' mono' nene zuho' ogosa ne'mi gihile've okode losuvo'mi inite' lengitati' ma dalone' nene mo inite' nabasi nomive. 12 Evene' ma ingine nene lengitati' oko'ine losuvo'mi inite' dalizado' lisihe' i nizahe ido' leli' nene engi' ngivile' ogosa okode losuvo'mi inite' lengitati' dalonido' lisihe' o none.
Okode losuvo'mi inite' lengitati' nene ha dalonido' lisihe' o neiha ma damo okode losuvo'mi initekumu' lolone' nene evene' olovo' ikevosa Kilisito' gamazi've lamine' nene gili dalizani' aka've hize tilalone lo a'mine inite' mukikumu' nene la'lisete geni gono gehaa' noune. 13 Ido' mono' numuno nabau' gono dave ingine noso' nite'ine nene mono' numuno nabauti' di naa' nave. Ee, mono' numuno nabau' eveneto' medeli mini O'moso inite' lehizi-daa' gono dave ingine nene O'moso lehizi-dani' noso' nitekuti' nene di naa' nave. Lingine a'mine nee mamu' gilamani' nehe. 14 Ido' a'mine'mine ogo Guvelesi ve'mi gamazi've lamine' nene di vi li soto' i ngimaa' ilizave ingine nene li soto' i ngimilizavelati' noso' nite'ine di nalisave lo asi've Guvelesi ve'mo lo hukine' ma neive. 15 Ne neine'za naza Kilisito' gamazi've lamine' nene lo soto' ogo lo-ngeme'mo vaa' nouvodo' nene lo soto' o ngemaa' uvelati' nene noso' nite' nevo'minesi ma damo haza gidini lo-ngemaa' nouve. Ido' naza luhuvo ne'mine lo nogizuvoni' nene evenelite gili noso' nite' nevo'mine ma nimilizave losa gelo luhuvo gizamuve. Naza giluvo mono' gamazi haza gidini lo-ngemaa' nouvoni' monovo'ne nene ede vive lo nolize izaa' nouve. Nemu' a'mine nolize izaa' aka'ne nene hizi tili-nidisa a'mine gono daa' nouvongumu' noso' nite' haza gidini nimamavo hazavo' mine do vo heleloni' nene mo lamine' ve lo gele nouve. 16 Nene nanitekumu' ve. Guvelesi ve aza gamazi'ne lamine' nene lo soto' ogo lo-ngeme'mo viline lo lo huko-nidine' nenako lo-ngemamoloni' nene lihime nemavo agae agae lo minalove lo a'mine gamazi've lamine' nene lo-ngemamo haza mineloni' aka'ne nomivo mino Kilisito' gamazi lamine' nene lo soto' ogo lo-ngemaa' nouvoni' nemu' nene neni' oko'ne do dizo nolize izamolosuve. 17 A'mine gono dalove lo nei' lu'ne otavosa duvodiniko neloti' nene meni'nesi ha duvodiba ne'mino nomive. Neni' lu'ne olihe otamivosa Guvelesi ve'mo a'mine gono nene nogimuze. Dozo lavo noduve. 18 Nemu' nene meni'ne nanite' daa' nouve. Ne'mino neive. Mono' gono daa' nouvodoti' nene oko'ne losuvo'mi inite' haza gidini dalodo' o neine' nene gele hulo meni dalongumu' lamo Kilisito' gamazi've lamine' nene lo soto' ogo lo-ngemelodo' meni've nomivo haza gidini lo-ngemaa' nouvongumu' nene nolize izaa' nouve. Nemu' nene naza Kilisito' gamazi lo-ngemaa' nouvodoti' meni'ne daa' nouvoni' nene a'mine nolize izaa' nouvoni' nene neive.
Paulo' Aza Evene' Ato Ato' Muki' Nene Izesuda nGele'mize Molalongumu' Ve Lo Monoku' Gelekele' Ve Lolo' Ogo Mino Engi' Aleve Gelo Minine' Monovo'vemu' Line'19 Ne'mino neive: Naza nene meni nemaa' ilive lo evene' hamo' mali'mi gelekele' ve ne'mine minamuvoni'za evene' vai' goloso ngele'mize Izesuda molalove losa na'nise'ne nene evene' mukito' gelekele' o-ngedaa' nouve. 20 Na'nise'ne nene Zuda veti lou' gamazi Mose' gize ngimidokovo' e'metaa' aveti muliseuti' minamuvoni'za Zuda vesi ido' Zuda veti lou' gamazilo' e'metaa' ave muki' nesi nene ngele'mize Izesuda olove lo a'mine Zuda vesi ido' engi' lou' gamazilo' e'metaa' ave engi' ve'nida nazasi nene Zuda ve a'mine lou' gamazilo' e'metaa' uve gelo gono do minelesuve. 21 Ido' na'nise'ne nene O'moso'mi lou' gamazilo' e'metesa'muve minamuvoba Kilisito' lou' gamazilo' gelekele' oga' uve nouvoni'za O'moso'mi lou' gamazi di minamave heta ato' vesi nene ngele'mize Izesuda olove lo a'mine O'moso'mi lou' gamazi di minamaveti ve'nida nene nazasi engi' aleve minuvoni' gelo gono do minaa' nouve. 22 Ido' evene' monoku' amuzo milamave engi' nene ngele'mize Izesuda ogo do amuzo molo-ngedelove lo nazasi nene engi' gidini lolo' ogo mino gono daa' nouve. Ido' a'mine aleve mukikuti' nene linge ma O'moso'mo do ngu' izeline' akalo' ngele'mize molalohe lo ato ato' aleveti monovo'nido' e'meto amuzo molo gono daa' nouve. 23 Ido' inite' muki' ne'mine oga' nouvoni' nene evene' muki' nene Kilisito' gamazi've lamineto' nene gelekele' ikevosa O'moso'mo engikisi nezesi makato' do lamine' o-ledelive lo a'mine gamazi lamine' nene hize ele' olosa ne'mine oga' nouve.
Meni Dalone Lo Ma Monoku' Amuzo Molalone Lo Lo-ngimine'24 Lingine gili nizave. Evene' loti' izi ge hulo ne hulo lilizangu' nene mukilite meni dalobe li amuzo mili loti' izilisaha evene' hamoli'mo ngivile' ogosa meni daloseive. Ido' a'mine'mine igi lingine meni daloningumu' ve li monoku' amuzo milalo. 25 Ido' ne'mine zohiku' ge hulo ne hulo lilizave ingine evene' ma ngivile' ogo meni daloningumu' ve li engi' oko'ine do gilizevo iline' monovomu' nene o've li oko'ine do amuzo molaline' monovovo' igi mili mini monovo'nido' gizebo lekeseve ilizave. Ido' ingine ne'mine ilizani' nene nani'mine meni dalisa ne'mine ilizave. Haza minevo' minevo' amiline' meni ma dalisa ne'mine ilisave. Ne neiha leli' nene monoku' amuzo molokunivo O'moso'mo minevo' minevo' meni lamine' lemelingumu' nene monovotelo' gizebo lekeseve olone. 26 Ido' nemu' gelo naza monoku' amuzo molo loti' noizuvongukisi ido' Satani lovo o emaa' nouvongu' nesi nene abeleni ogo zohi' ne'mine amo mino 27 evene' mono' lo-ngeme'mo vo minaa' uve minelonikisi na'nise'ne nene vo tolovo ogalove lo neni' oko'ne nene goloso initekumu' lanite' gelelingumu' nene amuzo molo do'mo leme-de mino a'mido' gizebo lekeseve oga' nouve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 7
Setehano' Ei' Monovo'vemu' Lo-ngimine' Gamazi1 Ne'mine ogavo eveneto' medelo mino O'moso inite' lehize-daa' ive naba'mo ti' lo longo' o-dine': Mene gamazi nilani' nene mo lamine' nehe. 2 Lavo Setehano' ti' lo lo-imine': Lingine gono'nemote ido' neze zuho gamazi lokuvo gililo. Avoteho Abalahamu' olihe Halana' misubouko vo minamo Mesopotamia misubouko ha neivo labana'vesi minaa' neine' O'moso ne'mo soto' omo 3 ti' lo lo-imine': Geze misubokasi ido' geze zuhosi nene hulo-ngedo misubo ma gelebizeloni' nelo' nene vo mineline. 4 Lavo gelo a'mine Kaladia' misubo hulo Halana' misubou' ne vo minine'. A'mida mino meleho helavo Abalahamu' aza O'moso'mo lavo leli' none' misubou' meuko nene ani' ve. 5 Ogavo do goto' misubo lolo' ogo minamine'. O'moso'mo misubo ngomo ha nitekisi ma emamine'. Ee, misubo ma emamine'za azasi ido' a'vopilemo' zuhosi di minilizani' misubo ve lo salani gamazi lo-emo a'mine misubo lengemelove lo lo huko lo-dine' ve. Ido' a'mine ga'vopilemo' zuhosi lengemelove lo line' gameneu' nene Abalahamu' aza izipahala ma nomivo minine' ve. 6 Ido' a'mine gamazi lo gamazi gohi ma ti' lo lo-imine': Ga'vopilemo' vi misubo mala minikevo a'mida goboni izipe lili' i-ngidi mulumo gono ngimi di goloso i-ngidi nizavo kilisimasi fo hadeti (400) ogo voloseive line'. 7 Ne'mine lo gohi imine' molo ti' lo line': Kilisimasi ne'mine ogo vavo a'mine goboni izipe lili' i-ngidiliza aleve nene na'nise'ne goni' o-ngedelesuve. Ne'mine okuvo ngimiselikevo ga'vopilemo' me misubouko di tine' mili igi nopo'ni li gelekele' i-nidi minilizave lo lo-imine'. 8 Ido' O'moso'mo salani molo-ngidine' inite' dalizave eze zuhouti' minilizangumu' nene Abalahamukisi ido' ei' a'vopilemo' zuhosi engi' gipe'ine oko'ine lolovo huki huli-ngidi O'moso'mi noso mili-ngidilizave lo lo huko lo-dine' ve. Ido' lo huko-davo gipele Isaka' soto' idoti' nene gamene seveni ogo vavo eiti malo' ne O'moso'mi noso molo-dine'. Molo-davo Isaka' aza mino naba ogo Zakobo'ni gidine'. Ido' Zakobo' ne'mo avotemotine tuvelu ne gidine' ve.
9 Ne'mine ogavo a'mine avotemote ingine naku'ine ma Zosehe'nimu' livile' ogalinako li lukehe bili evene' ma ngimisa ei' oko'noloti' meni dani'. Dikevo a'mine ve nete ele'mizi Aigita misubosuko vani'za O'moso'mo Zosehe'nisi mininako ne'mo 10 mulumo alumo nite' muki' soto' o-dingu' nene gizebo lamine' o-davo goloso amo minine'. Ne'mine ogo minavo Aigita misubou' veti guve'inesi ve naba Halao' aza Zosehe'ni ningine' gamazi noso'vesivo' linako ninge lamine' o-do ne eze zuho ido' Aigita aleve mukikisi do nubuho ogo mukiliti guve'inesi ve minelive lo ele'mize molani'. 11 Ele'mize molavo neivo Aigita misuboukisi Kanaha misuboukisi ga'na naba soto' ogavo evene' muki' ga'nali'mo goloso ani'. Goloso ikevo avotemotesi noso' nitekumu' vise' ani'. 12 Ne'mine igi mini alinge' evene' malite Aigita misubou' noso' nite' neive likevo Zakobo' gelo gana' api' ogo avotemotine ngimiselavo vi tine' mili ani'. 13 Ido' gohi Aigita misubola vani' gameneu' nene ingine Zosehe'nimu' Aigita ve nehe li ha gili nizavo aza nakunotine Zosehe' ma ne nouve lo uvolomotine lo-ngemo Halao' neida ngele'mizo vavo engikumu' nene Zosehe' zuho ve lo Halao' ningo giline'. 14 Ne'mine ogavo Zosehe' melehine Zakobo'nisi eze zuho mukikisi elese molo ngemavo evene' sevedi faef (75) ne'mine Zakobokisi Aigita misubouko vi minani'. 15 Vi mini Zakobo' helavo ido' leli' avotemote minave ei' gipele zuho nesi hilika' hilika' igi osu' lani'. 16 Hilikevo engi' izipaha'ine zuho nete gonoso'ine nene di vi Sekemi numuda galese izi-ngidani'. Ado' Abalahamu' aza Hamola' zuho meni ngemo gonoso ebe' meni hizingu' nene galese izi-ngidani' ve.
17 Ne'mine lo Setehano' imine' molo ti' lo lo-ngimine': Ne'mine ikevo mino O'moso'mo Abalahamu'ni lo huko-dine' gamazi gihile izeline' gamene avito' ogavo leze avotemote zuho Aigita misubou' mini vanu hizi mine hutile' ani'. 18 A'mine gamene neu' nene guve'inesi ve naba gohi ato' ma Zosehe'nimu' gelamive Aigita misuboko soto' ogo minine'. 19 A'mine Aigita ve aza leze zuho go'ine izo do goloso o-ngedo hililizave lo izipe namuno heta di huli' hulikovo' i-ngidilo lavo di huli' hulikovo' i-ngidaa' avo hilani'. 20 A'mine gameneu' nene Mose' soto' ine'. O'moso'mo ningine' nene noso'vesi izipe lamine' minine'. Minavo melehi numungu' gizebo i-di nizavo 21 ike'ni seto hamo' vavo di heta huli-dikevo Halao' aluvo'mo ningo do ti' ogo ei' gidine' gelavo gizebo o-dine'. 22 Gizebo o-do neivo Aigita aleve ningi gilani' inite' mukikumu' apizi li-imikevo gele osu' lo amuzo ve lolo' ogo mino gamazi line' nehe ido' inite' ogo molo ine' nehe muki' inite' nene amuzovo' molo minine' ve.
23 Ne'mine ogo mino kilisimasi've nene foti (40) ogo vavo eze zuho Isilaele' aleve vo ninge-ngedelove lo gelo lulo otavo vine'. 24 Vo ninge neivo Aigita ve mali'mo Isilaele' ve ma do goloso o-do neivo ningo eze zuho alete molo-do Aigita ve'mo monovo do goloso o-dido' nene golo hizo a'mine Aigita ve nene bele hiline'. 25 Ido' Mose' aza a'mine Aigita ve bele hiline' nene aza ne'mine okuvo neze zuho do ngu' izelove lo O'moso'mo nimiselave li ningi gililizave lo gelo bele hiline'za ingine ne'mine li ningi gilamani' ve. 26 Ongo go' lavo vo Isilaele' ve sita' ma lovo nihizasivo ningo kuku holo-ngedo do hongu lo-ngedelesa ti' lo line': Velizo, hamo' zuho nizasine' nenako ge nebele ne gebele nanimu' nilasive lo line'za 27 eze zuho do goloso o-do minive ne'mo Mose'ni vasa ize-do ti' lo line': Geze nene lelito' gizebo iline lo zaho do ote-gedavo guvekasi ve lolo' ogosa leze gonito' lele'mize nomolane. 28 Gaza ne'mine ogo aize' Aigita ve ma bele helaine' ma'mino nezesi a'mine'mino nebelelesa nolabe. Olo. 29 Ne'mine lavo Mose' aza gelo golise Midiani misubou' vo venenga ve gelo minine'. Mino vene' do gipele sita' gidine' ve.
30 Mino kilisimasi ihe' foti (40) ogo vavo vo Sinae golo ne'mi gizeneu' ebe' hadivelo' neivo za li'nibe hamo' ma mininguti' olo' gulumo ogo neivo a'mine'mi lulou' angelo' ma soto' ogo neivo ningine'. 31 Ningo a'mine initekumu' nanite' soto' neive lo gelo ninge veveselove lo avito' vine'. Avito' vavo a'mine zauti' Guvelesi ve'mi nolo soto' ogo ti' lo line': 32 Naza avamote nopo'ni li gelekele' i-nidaa' ani' O'moso'ine nene nouve. Ado' Abalahamule Isakale Zakobole engi' O'moso'ine nene nouve. Ne'mine lavo Mose' aza gelo luvo luvo izo ningelesa ehelele izine'. 33 Ne'mine ogo neivo Guvelesi ve'mo ti' lo lo-imine': Nolisane' misubo nene do kegeso neni' ve lokuvo neine' nenaze. Gizengalo' nite' nene kuluhizo hulozo. 34 Neze evene'ne zuho Aigita misubou' nizavo Aigita aleve nete goboni mala' mala' i-ngidi minikevo goloso igi minani' nene ningo agae agae li minani' nene ga'nelo' ogavo giluvoni' ve. Nemu' do ngu' izelove losa lemekuve. Idise gei' nene Aigita misubou' nogimiseluze. Vozo lo lo-imine' ve.
35 Ee, a'mine ve Mose' nene ingine geze zaho do ote-gedavo guvekasi ve lolo' ogosa leze gonito' lele'mize nomolane li vasa izi-dave ve. Ido' a'mine ve Mose'ni O'moso'mo a'mine Isilaele' aleveti guve'inesi ve ido' do ngu' izelive lolo' ogo minelive lo engita imiseline'. Ado' angelo' ma O'mosolo' medelo mino za ngomou' olo' gulumo o miningu' soto' o-dine' ne'mo nene imiseline' ve. 36 Imiselavo vo Isilaele' aleve Aigita misubou' minanguti' ngele'mizo Aigita misuboukosi guvo noso ma gulive Gulehe' Noso ve ladokisi ebe' hadive maukisi ngele'mizo novo kilisimasi foti (40) novivo ato ato' suno do minine'. 37 Eze gamazi lo soto' ilive polohete ma neni' ne'mine ma lengi' zuhouti' do ote-do O'moso'mo imisele-lengedeleseive lo Isilaele' zuho lo-ngimive nene idise luvoni' Mose' ma ne neive. 38 Avotemote Isilaele' aleve ebe' hadiveu' mulise mili nizavo a'mida Sinae gololo' a'mine ve azasi engikisi angelo' ma O'moso'mi gamazi lo-imivesi nizavo minevo' minevo' lemeni ne'mi gamazi do lemelove lo O'mosolati' dani'. 39 Ne dani'za avotemote ingine eze gamazi gele damolone li vasa izi-di Aigita misubouko do ti'no voloninako li lu'ine nela milani'. 40 Ne'mine igi Mose' uvoloho Aloni'ni ti' li li-imani': Mose' nene Aigita misubouti' lele'mizo ave aza vo gopo ihe vo hadene ihe laza gelamunako gaza leze o'mosote gohi lolo' o-ledanivo gomu' molo limivo volone. 41 Likevo ne gameneu' bulumaka' angale naba avazaha ne'mine lili' igi a'mine avazaha o'moso nene guno gizi imilizani' inite' di igi imi mini engi' a'inedunu' lili' ani' initekumu' ngolize izi minani'. 42 Ne'mine igi Okulumoku' labana' elaa' ine' inite' muki' o'moso'ine lili' igi ngopo'ni lilisa igi minikevo O'moso'mo ti' igi minilizave lo velepe' izo mehene ngemo hulo-ngidine'. Ne'mine ani' nemu' O'moso'mo line' gamazi nene polohete luhuvo gizani' neu' ti' li gizi nizani' ma neive:
Isilaele' alevekizo, lingine ebe' hadive mau' moni nizavo
kilisimasi foti (40) novivo ize ato ato' bili guno gizika' gizika' igi minani' nene
nenikumu' nehe. Ne nomive.
43 Lingine mono' numuno ado' seli numuno gele vine' di monani' nene
avazaha o'mosotine Moloko'nisi ido' gohi ma sonohi' avazaha'vesi minine'
Lehana'nisi ngopo'ni lilisa di monani' ma ve.
Lolize izo a'mine inite' ngopo'ni lo minelone li avazaha inite' lili' igi
di minani' nemu' nene na'nise lokuvo Kanaha misubo huli vi
Babelonia misubo nesi huli misubo mauko vi mini mulumo gili minilisave line' ve.
44 Ido' di minilizave lo O'moso'mo Mose'ni avazaha ogo elebizidi'mine lili' ani' mono' numuno selitunu' gizangu' O'moso'mi gamazi minine' nene avotemote ebe' hadiveu' di minani'. 45 Ido' me'ninge ngimikevo avotemote zuho engitoti' minani' netesi a'mine seli numuno di minani'. Ido' Zosua' ngele'mizo novivo O'moso'mo gomu' molo ngemo a'mine misubou' minani' zuho ato ato' nene ngeleto do nohulivo a'mine avotemote zuho Kanaha misubo di ti' ani' gameneu' nene a'mine mono' numuno nene di ani' ve. A'mida nene a'mine numuno ha di nizavo mini di igi guvelesi ve naba Davidi' soto' ogo neivosasi nene ha di minani' ve. 46 Davidi'ni nene O'moso'mo ninge lamine' dani' ve. Ido' O'moso'mo ninge lamine' davo Davidi' aza Zakobo' nga'vo pilemo' zuho gelekele' i-dani' O'moso'inemu' numuno gosoho' do soto' o-delesa gelo ne'mine o-delingumu' nene longo' o-dine'za 47 O'moso'mi numuno gosoho' gize-dive nene Davidi' gipele Solomoni' gize-dine' ve. 48 Ee, numuno gize-dine'za Vozeu' ve dize neive O'moso nene evenelite a'inedunu' gizani' numungu' minevo' dovo' osa'mive. O'moso'mi gamazi lo soto' ive polohete ma ti' lo gize neine' ma ve:
49 Guvelesi ve aneza gamazi lo ti' lo laa' neive:
Okulumo' nene neze mo'mosi'ne ve.
Ido' misubo nene gize'ne lise minaa' uvoni' inite' ve.
Nemu' nene numuno nani'mine numuno gizi-nidikevo lisihe' ilive.
Nani holomolo' mine geleloni' o neive
50 Na'nise'ne a'netunu' Okulumo' Misubo do soto' muluvoni' ma gilamani' nehe
lo gize neine' ve.
51 Ne'mine lo Setehano' aza kanisole aleve lo-ngemo imine' molo ti' lo line':
Lingine a'manapa igi gamazi gilamaa' igi mini lutine gatine ngolo' lamivo avotinge igi mili iga' ani' suno ma'mine igisa lingine O'moso'mi Sikalahu' lovo i imaa' nave. 52 Avotinge ingine polohete soto' ani' muki' goboni mili-ngidisa hamokisi ise'ine izi-ngidani' ma nehe. Ne nomive. Ve lisihe' lamine' ma soto' ilive li li soto' igi lave polohete nene ingine ngibili osu' likevo mini lingine a'mine ve lisihe' bili hililizave li biluvaliti a'ningu' milikevo bili hilani' ve. 53 Ido' O'moso'mo lo hukine' gamazi nene angelole neve nete avotemotine ngimikevo dikevo imine' mili gizebo ilizave lo lengita ogani' neiha lingine gili damani' neive.
Setehano'ni Gehenidunu' Huli Huli' Igi Bilikevo Hiline' Gamazi54 Setehano' ti' lo lo-ngemavo gili ngizebolo' goloso molavo ve'ine ingihi gili' lani'za 55 Setehano'ni lulou' O'moso'mi Sikalahuli'mo gono davo aza Okulumoku' vokene' ogo ningine'. Ningo O'moso'mi labana've ningo Izesu' O'moso'mo ana hulaa' ida neivo ningo 56 ti' lo line': Okulumo' ngolo' lavo ve gihile O'mososi mino ana hulaa' ida neivo ningekuve.
57 Ne'mine lavo gili gamazi goloso nolihe li a'mine gelalone li ga'nido' hiti mini geke' li-di vi abuti' izi gili' lani'. 58 Abuti' izi ehuso' igi di vi numuno si'mingala huli-di vi eze lihime'vemu' li soto' ave nete geheni huli bili' bili' ilisa ingine oko'nido' inite' ha'na ha'na ne kuluhizi gipe goso've ma minine' gulive Saulo' ne'mi gizeneu' di mulise milani'. 59 Setehano'ni gehenitunu' nibilavo aza vise lo Guvekasi ve Izesuvo, gaza sikalahu'ne dozo lo 60 alabuvolo hize mino gamazi naba lo Guvekasi ve mene lihime nidani' nene do minamo hulo-ngedezo lo hiline'.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 26
Agilipa' Velelo' Paulo' Aza Ei' Monovo Lo-imine' Gamazi1 Ne'mine lavo Agilipa' aza Paulo'ni ti' lo lo-imine': Gasika monovoka lanivo gelelone lo nogele gimuve. Nemu' lozo. Lavo Paulo' aza ana do oto ei' monovo've ti' lo lo-ngimine': 2 Guvekasi ve Agilipazo, gaza nene Zuda velite ogo molo oga' noune' monotemu' gate ato' ato' gelo lute vo eza ema oga' neine' initekumu' gele naine' nenako nemu' Zuda ve goni' i-nidani' inite' mukito' do tine' molo lo neze monovo'ne gei' vekalo' lo soto' olosa mulu'neu' lamine' gele nouve. Nemu' gaza gelanivo mulungau' hongu nolivo gamazi'ne lolove.
4 Naza umungive ngomoloti' neze zuhoti vovo'ningukisi ido' Zelusalemi ebekukisi mino naba ogo inite' muki' ogo molo minuvoni' monovo'ne nene Zuda ve mukilite gili nizave. 5 Leli' Zuda veti monoku' evene' mulise ato' atoli'mine minangu' mulise hamo' mali'mo nene monokuti' gamazi vai' laa' ani' nene gele dalosa amuzo molo mulise muki' ngivile' ogo neine' mulise ado' Halisaio' aleve ve langu' nene naza vo gi'mizo minosa Halisaio' ve lolo' ogo minuvoni' nenako ingine gamene gala'mudati' vomine neni' monovo'ne ningani' nene lo soto' olone ladini ha li soto' adine. 6 Ido' O'moso'mo salani gamazi lo avotemotine lo huko lo-ngimine' nene gihile izelive lo gele amuzo molo gizebo ogo nouvongumu' mene gonito' nele'mizi nimilavo idi'nise ote nouve. 7 Nouvoni'za a'mine salani gamazi neve leze Zuda veti zuho tuvelu ingine gihile izelive li gili gizebo igi mini go' laneme go' laneme vo'ine gilingili ivo O'moso opo'ni li gelekele' i-di minaa' nave. Guvekasi ve make, naza a'mine salani gamazimu' nene gele ele'vole' ogo nouvongumu' ingine a'mine'mine igi minaa' ave Zuda ve nete gonito' nele'mizi nimilave. 8 O'moso'mo hilani' aleve ngele'mize otaa' neingumu' nene lingine nanimu' ne'mine osa'mive li gilave. Ne'mine li-gilamilizado' o neive.
9 Ido' gozopo' nene na'nise'ne neve Nasalete ve Izesu' mono' do goloso olosa gono naba dalove lo ga'ne gelaa' uvoni' ma neive. 10 Ne'mine lo gelo Zelusalemi numungu' api' ogo a'mine gono duvoni'. Eveneto' medeli mini O'moso inite' lehizi-daa' ave naba engita lokuvo ingine luhuvo nite' nimikevo Izesu' evenele zuho muki' do nala' numungu' hulo-ngiduvoni'. Ne'mine okuvo ngibilikevo hililizave likevo voti hizo a'mine gamazi hize ele' uvoni' ma neive. 11 nGebelekuvo Guvelesi ve Izesu'ni divi ledivi' ilizave lo Zuda veti mono' numuno'ine mukiku' gamene muki' ngebelaa' uvoni' ma neive. Ne'mine ogo engikumu' nizebolo' goloso do mino heta ato' veti numuno ebe'ningu' minangukisi goboni molo-ngedo minaa' uvoni' ma neive.
Paulo' Aza Lulo Do Velepe' Izingumu' Lo-ngimine' Gamazi
(Aposolo' 9:1-19; 22:6-16)12 Ne'mine nouvo eveneto' medeli mini O'moso inite' lehizi-daa' ave nete luhuvo nite' nimikevo engi' ve'inemu' ogo Damasiko numuda volove lo novuvo 13 ho' omo oluso' neivo, ee, guvekasi ve, Okulumokuti' labana' ma ho' ivile' ogo lemo nezesi ido' maka' vunivesi hize vodo vodo o-ledavo ninguvoni' ve. 14 Hize vodo vodo o-ledavo misubou' lemo gote hizo ongo nonivo Hebilaio' gamaziuti' gamazi ma nenikumu' ti' lo nolivo giluve: Saulo, Saulo, gaza nanitekumu' goboni nomolo-nedane. Bulumaka' ize a'manapa igi me'ningine gize'ine gavoso ngibililisa iga' adi'mino gaza a'mine'mine ogo nebelelesa ane'za ize me'ninge mulu' izi di minani' gavosolo' hizi mulumo gilaa' adi'mino gazasi a'mine'mine ogo mulumo nogelane. 15 Ne'mine lavo naza Guvekasi ve gaza zaho ve lokuvo aza ti' lo lo-nimine': Gaza goboni molo-nedaa' anive Izesu' ma ne noluve. 16 Ido' gaza oto gizenga lise gili' lo minezo. Gaza nene neni' gelekele' izipe mineline losa naza gele'mize molalosa soto' nopize gimuve. Ne'mine okuvo ningane' inite' nemukisi ido' alinge' soto' o gemekuvo ningeline' nemukisi lo soto' o ngeme ngeme' ogo mineline lo gele'mize nomuluve. 17 Zuda veti a'ningutikisi ido' heta ato' veti a'ningutikisi do gu' ize-gedo minelesuve. Ne'mine ogo a'mine heta ato' vetida nogimiseluve. 18 Gimiselekuvo vo engita gono danivo lu'ine ga'ine ngolo' lavo goloso inite' ningi mehe'ine imi lu'ine'mi labana' di lehizilizave. Ne'mine igi Satani'mi anau' mini gelekele' i-di minani' nene huli O'moso'mi anau' igi minilizave. Ne'mine igi nenikumu' gili ele'vole' ikevo O'moso'mo lihime'ine hulo-ngedo eze zuho do kegeso do ti' ine' alevetingu' mo'mosi'ine ngemeleseive lo lo-nimine'.
Paulo' Aza Mono' Gono Dangumu' Nene Agilipanginesi Lo-ngimine' Gamazi19 Ne'mine lo-nemavo, Guvekasi ve Agilipazo, a'mine Okulumoku' minive'mo ve'nelo' o molo lo-nimine' gamazi gele hulamuve. 20 A'mine gamazi gele do gana' api' ogo Damasiko aleve lo-ngemo ido' alinge' Zelusalemi aleve ido' Zudaia misubou' aleve ido' heta ato' ve nizani' inginesi lu'ine di velepe' izi O'mosola vi gi'mizi lute do velepe' izali'mi aka gihilelo' imine' mili inite' lisihe' laminekovo' igi mili minilizave lo nene gamazi lo-ngeme ngeme' ogo minuvoni' ve. 21 Ne'mine oga' uvoni' nemu' Zuda ve ingine mono' numuno nabau' a'nelo' di nibili hililisa navo 22 O'moso'mo alete molo nele'mize lamine' o'mo novivo mono' nene evene' dizi minani' ido' limi minani' muki' lo-ngemaa' nouve. Ne'mine ogo gamazi gohi ma lo-ngemesa'muve. O'moso'mi gamazi li soto' iga' avesi Mosekisi alinge' soto' iline' initekumu' li hukani' gamazivo' lo-ngemo ti' lo lo-ngemaa' nouve. 23 O'moso'mo do lu' izelive lo imiselelesa live nene mulumo gelo helelive li ido' hilave engitati' do gomu' molo-ngedo oto Zuda ve lezelasi ido' heta ato' ve engitasi labanali'mi gamazi do soto' o-ngedelive li li huki-dani' gamazi nene lo soto' ogo lo-ngemaa' nouve.
Paulo' Aza Agilipa'ni Izesu' Mono' Gele Ele'vole' Ilive Lo Gala Dani' Gamazi24 Ne'mine lo Paulo' aza monovo've lo soto' ogo nolo-ngimivo Hesito' aza gamazi naba lo ti' lo line': Paulo' gaza mo negi nohizane. Luhuvo nite' muki' gato gelo minaa' ane' ma'mo godoka gopo ogavo negi nohizane. 25 Ne'mine lavo Paulo' line': Hesito' gaza ve naba make, naza negi hizamuve. Gamazi gihile lamine' nene noluve. 26 Mene noluvoni' gamazi nene guvelesi ve naba Agilipa' aza gele neive. Ve'ne lapa nomivo ezela lovo' kiselevo' ogo lolosuve. Noluvo inite' nene haleko soto' ine' nominako guvelesi ve ningo gelamine' nevoba mo ningo gele neive lo gele nouve. 27 Guvekasi ve Agilipazo, O'moso'mi gamazi li soto' iga' aveti gamazi nene gele ele'vole' abe. Gele ele'vole' o nane' nene gele nouve. 28 Ne'mine lavo Agilipa' aza Paulo'ni ti' lo lo-imine': Gamene ahovo ngomo gamazi nolanivo neni' nene Kilisito' evenele lolo' ilive losa nolabe. 29 Ne'mine lavo Paulo' ti' lo lo-imine': Gamene ha'na nehe li'nibe nehe nemu' lamuve. Na'nise nene Kilisito' evenele lolo' iline losa nevo' nene gele nouve. Nemu' nene gezesi evene' lingesi gamazi noluvo nigilave lingine muki' nene neni' gidini lili' ilizave losa O'mosola noluve. Noluvoni' nene neni' a'nelo' seni nala' izi-nidi nizani' ne'mini izi-lingidilizave losa lamuve.
30 Ne'mine lo lavo guvelesi ve naba Agilipa' azasi ngamani nabasi ido' Belenikekisi ido' engikisi minave lingesi oti 31 heta limi ti' li li volelo' melo ani': Ve mene lihime apaso bele helelone' monovo nehe ido' nala' numungu' minaa' monovo nehe eita nomive. 32 Ne'mine likevo Agilipa' aza Hesito'ni ti' lo lo-imine': Loma veti guve'inesi ve naba Kaesale' goni'ne gele-nedelive lo lamidini kuluhize-danivo vidine.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018